title: Aleksei Bogoljubov

text: Vuonna 1841 Aleksei valmistui sotilaskoulusta, palveli Venäjän laivastossa ja matkusteli laivaston mukana monissa maissa. Vuonna 1849 hän alkoi käydä Pietarissa Keisarillisen taideakatemian tunneilla, jossa hän opiskeli Maksim Vorobjovin alaisuudessa. Nuoreen taiteilijaan vaikutti suuresti Ivan Aivazovski. Hän valmistui vuonna 1853. Hän erosi meriupseerin virasta ja hänet nimitettiin laivaston päämajaan taiteilijaksi.


title: Aleksei Bogoljubov

text: Vuosina 1854-1860 hän matkusteli ympäri Eurooppaa ja työskenteli tuotteliaasti. Roomassa hän tutustui Aleksandr Ivanoviin, joka vakuutti hänet keskittymään piirtämiseen. Düsseldorfissa Bogoljubov kävi taidemaalari Andreas Achenbachin tunneilla. Pariisissa hän ihaili Barbizonin koulun taiteilijoita. Ranskalaiset taidemaalarit Camille Corot ja Charles François Daubigny olivat hänen hyviä ystäviään ja työskentelivät yhdessä hänen kanssaan. Bogoljubov maalasi myös freskoja Pariisin Aleksanteri Nevskin katedraaliin.


title: Aleksei Bogoljubov

text: Bogoljubov palasi Venäjälle vuonna 1860. Hän asetti töitään näytteille Akatemiaan ja sai professorin arvonimen. Pian hän opetti Akatemiassa. 1860-luvulla hän matkusteli Volga-joella. Hänen teoksensa menettivät kaikki viitteensä romantiikkaan, joka korvautui vankalla luonnollisella realismilla. Vuonna 1871 hänet valittiin Keisarilliseen taideakatemiaan.


title: Aleksei Bogoljubov

text: Vuonna 1870 hän tuli läheiseksi Vaeltajien kanssa ja hän osallistui kaikkiin heidän näyttelyihinsä. Hänestä tuli heidän johtokunnan jäsen. Koska oli vanhempi kuin muut jäsenet, suhtautui hän varauksellisesti ryhmän sosiaalisiin ideoihin. Vuonna 1873 Bogoljubov jätti Taideakatemian solidaarisuudesta Vaeltajia kohtaan. Hän jopa yritti perustaa Roomaan Venäläistä taideakatemiaa.


title: Aleksei Bogoljubov

text: Vuoden 1873 jälkeen Bogoljubov asui pääsääntöisesti Pariisissa sydänvaivojensa vuoksi. Hänen kotinsa oli kuin venäläisten siirtokunta, yleisiä vieraita olivat Ivan Turgenjev, Ilja Repin, Vasili Polenov, Mark Antokolski ja Vasili Vereštšagin.


title: Aleksei Bogoljubov

text: Vuonna 1885 Bogoljubov avasi taidemuseon Saratoviin, Radištševin taidemuseon, jonka hän nimesi isoisänsä mukaan. Se avattiin yleisölle seitsemän vuotta aikaisemmin kuin Tretjakovin galleria Moskovassa ja viisitoista aikaisemmin kuin Venäläinen museo Pietarissa. Museon nimeäminen "Venäjän ensimmäisen vallankumouksellisen", Aleksandr Radištševin mukaan, oli suora haaste viranomaisille: hänen täytyi kestää oikeustaistelu luvan saamiseksi.


title: Aleksei Bogoljubov

text: Bogoljubov kuoli 3. helmikuuta 1896 Pariisissa. Bogoljubov jätti kaiken omaisuutensa taidemuseolle ja sen taidekoululle. Koulu avattiin hänen kuolemansa jälkeen nimellä Bogoljubovin maalauskoulu (Боголюбовское Рисовальное Училище, "Bogoljubovskoje Risovalnoje Utšilištše"). Siellä opiskelleihin taiteilijoihin kuuluvat muun muassa sellaiset tärkeät modernistit kuin Viktor Borisov-Musatov ja Pavel Kuznetsov.


title: Medåkerin kirkko

text: Medåkerin kirkko () on Ruotsissa Arbogan kunnassa sijaitseva kirkkorakennus. Se on harmaakivikirkko 1200-luvulta. Saarnatuoli on vuodelta 1627 ja E. A. Setterqvistin urut vuodelta 1888. 1400-luvulta peräisin olevasta vanhasta alttarista on osa tallessa sivulaivan kastekappelissa. Kirkko on remontoitu vuonna 2005.


title: Harhaisku

text: Harhaisku () on rikosoikeudessa luvaton teko, jonka kohteena on jokin muu kuin tekijän tarkoittama kohde. Oikeudenvastaisen teon kohteena voi olla henkilö, oikeushenkilö tai esine. Tekijän erehdys ei yleensä poista teon rangaistavuutta.


title: Harhaisku

text: Harhaiskusta on kysymys esimerkiksi silloin, kun henkilö A suuntaa pistoolinsa kohti B:tä, joka loikkaa sivuun samalla kun A laukaisee. Luoti osuukin B:n vierellä olleeseen henkilö C:hen, joka kuolee osumaan. Tässä tapauksessa harhaiskun kohde on samanarvoinen kuin tarkoitettukin kohde ja A tuomitaan taposta. Kirjallisuudessa on esitetty, että A tulisi tuomita B:n tapon yrityksestä ja C:n törkeästä kuolemantuottamuksesta tai tapon yrityksestä ja taposta, jos A teon tehdessään mielsi C:n kuoleman todennäköiseksi. Tätä ratkaisua vastaan on esimerkiksi se, että jos A:n ystävä D olisi yllyttänyt A:ta ampumaan, D ei todennäköisesti vastaisi teostaan lainkaan. Jos C kuolee ja B haavoittuu, A:ta todennäköisesti rangaistaisiin C:n taposta ja B:n pahoinpitelystä tai törkeästä vammantuottamuksesta riippuen siitä, miten A mielsi seurausten todennäköisyyden. Jos A tähtää B:tä mutta osuu laukauksellaan tämän koiraan, joka kuolee, käsillä on tapon yritys ja rankaisematon huolimaton vahingonteko.


title: Harhaisku

text: Varsin omituiselta näyttävät harhaiskun seuraukset silloin, kun tuottamuksellinen tekomuoto on rankaisematon. Kun A yrittää heittää B:n kodin ikkunan kivellä rikki, mutta humalatilansa vuoksi särkeekin C:n ikkunan. Koska vahingonteko rangaistaan vain tahallisena ja pelkästä yrityksestä ei rangaista lainkaan, tahallinen B:n ikkunan rikkomisyritys ja tuottamuksellinen C:n ikkunan rikkominen olisivat kokonaan rankaisemattomia. Korvausvastuu on sitten oma asiansa.


title: Harharikos

text: Harharikos eli putatiivirikos () on rikosoikeudessa luvallinen teko, jota sen tekijä virheellisesti otaksuu rikokseksi. Harharikoksen tekee esimerkiksi anastaja, joka luulee ottavansa vieraan omaisuutta, mutta ottaakin todellisuudessa oman tavaransa. Harharikoksesta on kysymys myös silloin, kun henkilö solmii uuden avioliiton edellisen aviokumppaninsa kuoltua, kun hän itse uskoo entisen kumppaninsa elävän.


title: Kenguru-Jack Las Vegasissa

text: Kenguru-Jack Las Vegasissa () on vuonna 2004 julkaistu Emory Myrickin ja Jeffrey Gatallin ohjaama animaatioelokuva. Se on suoraan videolle julkaistu jatko-osa edellisvuonna ilmestyneelle näytellylle elokuvalle "Kangaroo Jack".


title: Murzuqin hiekkameri

text: Murzuqin hiekkameri (myös Idehan Murzuq, Idhan Murzuq, Murzaq, Murzuk, ja Murzak) on hiekka-aavikko Lounais-Libyassa. Sitä pidetään osana Saharan autiomaata, joskin Tibestivuoristo sekä Tassili n'Ajjer erottavat sen eteläisestä Saharasta.


title: Z (lehti)

text: Z (aiemmin Seta, myös Z-lehti tai Seta-lehti) oli Setan julkaisema aikakauslehti. Lehti ilmestyi vuodesta 1975 vuoteen 2007.


title: Kassala (osavaltio)

text: Kassala on yksi Sudanin 15 osavaltiosta. Sen hallintokeskus on Kassala. Osavaltion pinta-ala on 36 710 km² ja väkiluvun arvioitiin vuonna 2008 olevan 1 789 806.


title: Pohjois-Darfur

text: Pohjois-Darfur on yksi Sudanin 15 osavaltiosta. Sen hallintokeskus on Al-Fashir. Osavaltion pinta-ala on 296 420 km² ja väkiluvun arvioitiin vuonna 2008 olevan 2 113 626.


title: Etelä-Darfur

text: Etelä-Darfur on yksi Sudanin 15 osavaltiosta. Sen hallintokeskus on Nyala. Osavaltion pinta-ala on 127 300 km² ja väkiluvun arvioitiin vuonna 2008 olevan 4 093 594.


title: Länsi-Darfur

text: Länsi-Darfur on yksi Sudanin 15 osavaltiosta. Sen hallintokeskus on Geneina. Osavaltion pinta-ala on 79 460 km² ja väkiluvun arvioitiin vuonna 2008 olevan 1 308 225.


title: Hayashi

text: Hayashi () on japanilainen orkesteri, joka tavallisesti säestää japanilaisia Nō- ja Kabuki-näytelmiä teatteri- () ja ()-esityksissä sekä japanilaisilla festivaaleilla. Yhtyeen jäsentä kutsutaan "hayashikataksi" ja hän soittaa joko kōtsuzumia, ōtsuzumia, huilua tai shime-daikoa.


title: Hayashi

text: Kabukiperinteessä yhtyeessä on lisäksi shamisen soittaja ja taiko-rumpuja voi olla useita eri kokoisia.


title: Hayashi

text: Nō-teatteri perinteessä on kunkin instrumentin soitolle on yhä elossa olevia koulukuntia. Huilisteille kolme, shime-daikolle kaksi, kōtsuzumille neljä ja ōtsuzumille viisi.


title: Bamboo Zen

text: Bamboo Zen on Atsuya Okudan vuonna 2010 julkaistu toinen sooloalbumi, jolla on hochikulla tulkittua huilumusiikkia. Albumilla Okuda soittaa seitsemän japanilaista zenmunkkien säveltämää honkyoku-tyylistä sävellystä.


title: Rohkunborrin kansallispuisto

text: Rohkunborrin kansallispuisto on kansallispuisto Tromssan läänin alueella Pohjois-Norjassa. Kansallispuisto perustettiin vuonna 2011 ja sen pinta-ala on 556 km².


title: Köprülü Fazıl Mustafa pašša

text: Köprülü Fazıl Mustafa pašša, Ghazi Fazıl Mustafa Köprülü (albanian kielellä Fazil Mustafa Kypriljoti) (1637 – 19. elokuuta 1691 Stari Slankamenin lähellä, Serbia) oli Osmanien valtakunnan suurvisiiri 25. lokakuuta 1689 – 19. elokuuta 1691 sulttaani Suleiman II:n aikana.


title: Köprülü Fazıl Mustafa pašša

text: Hän oli merkittävän albanialaisen Köprülü-suvun jäsen. Fazıl Mustafan isä Köprülü Mehmet pašša ja isoveli Fazıl Ahmed pašša sekä kaksi velipuolta Kara Mustafa pašša ja Abaza Siyavuş pašša kaikki olivat toimineet suurvisiireinä ennen häntä.


title: Köprülü Fazıl Mustafa pašša

text: Köprülü Fazıl Mustafa paššan suurvisiiri-aikana osmanit kävivät Suurta Turkin sotaa Pyhän saksalais-roomalaisen keisarikunnan, Puola-Liettuan, Venetsian tasavallan ja Venäjän muodostamaa liittoumaa vastaan. Fazıl Mustafa kuoli itävaltalaisten joukkojen surmaamana Slankamenin taistelussa Serbiassa.


title: Brian Mariano

text: Brian Mariano (s. 22. tammikuuta 1985 Curaçao) on curaçaolaissyntyinen pikajuoksija, joka on edustanut Alankomaiden Antillien lakkauttamisen jälkeen (10. lokakuuta 2010) Alankomaita.


title: Brian Mariano

text: Mariano karsiutui 100 metrin välierissä Grosseton alle 20-vuotiaiden MM-kilpailuissa 2004. Hän kuului Alankomaiden Antillien joukkueeseen, joka voitti kultaa 4 × 100 metrin viestissä Keski-Amerikan ja Karibian kisoissa Cartagenassa 2006. Dohan sisäratojen MM-kilpailuissa 2010 hän karsiutui 60 metrin välierissä.


title: Brian Mariano

text: Mariano sijoittui Pariisin sisäratojen EM-kilpailuissa 2011 60 metrillä kuudenneksi. Hän juoksi avausosuuden Alankomaiden pikaviestijoukkueessa, joka voitti Euroopan-mestaruuden Helsingissä 2012 maansa silloisella ennätyksellä 38,34. Lontoon olympialaisissa joukkue sijoittui kuudenneksi.


title: Brian Mariano

text: Mariano tuomittiin helmikuussa 2013 puoleksi vuodeksi vankilaan huumausainerikoksesta. Hänen laukustaan oli löytynyt Curaçaon lentokentällä 1. joulukuuta 2012 750 grammaa kokaiinia hänen ollessaan lähdössä lennolle Amsterdamiin. Tuomioon kuului kolme vuotta ehdollista vankeutta.


title: Brian Mariano

text: Marino antoi positiivisen dopingnäytteen helmikuussa 2016 ja sai neljän vuoden kilpailukiellon.


title: Naisten Suomen Cup 2013

text: Naisten Suomen Cup 2013 oli Naisten Suomen Cupin 33. järjestämisvuosi. Cupiin ilmoittautui 48 joukkuetta.


title: Naisten Suomen Cup 2013

text: Normaalin finaalin lisäksi pelattiin myös pikkufinaali, jossa kohtasivat kaksi parasta Naisten Liigaa alemmalla sarjatasolla pelannutta joukkuetta.


title: Naisten Suomen Cup 2013

text: Naisten Suomen Cupin 1. kierros arvottiin 7.3. Mukaan cupiin tulevat 1. kierroksella kaikki joukkueet lukuun ottamatta Naisten Liigan joukkueita. Alempisarjalainen saa kotiedun, Kakkonen ja sitä alemmat sarjat rinnastetaan samanarvoisiksi. Arvonta suoritettiin maantieteellisistä koreista.


title: Naisten Suomen Cup 2013

text: Naisten Suomen Cupin 2. kierros arvottiin 7.3. Mukaan cupiin tulevat 2. kierroksella myös Naisten Liigan joukkueet. Alempisarjalainen saa kotiedun, Kakkonen ja sitä alemmat sarjat rinnastetaan samanarvoisiksi. Arvonta suoritettiin maantieteellisistä koreista. Viisi joukkuetta arvottiin suoraan 3. kierrokselle.


title: Naisten Suomen Cup 2013

text: Suoraan kolmannelle kierrokselle arvottiin:


title: Naisten Suomen Cup 2013

text: 3. kierroksella pelasivat 11 edellisellä kierroksella voittanutta joukkuetta, sekä 5 suoraan arvottua joukkuetta. Kierroksen pelit oli pelattava 5.6. mennessä ja otteluparit arvottiin 11.4.


title: Naisten Suomen Cup 2013

text: 4. kierroksella pelasivat 8 edellisellä kierroksella voittanutta joukkuetta. Kierroksen pelit oli pelattava 31.7. mennessä ja otteluparit arvottiin 6.-7.6.


title: Naisten Suomen Cup 2013

text: Välierissä pelasivat 4 edellisellä kierroksella voittanutta joukkuetta. Kierros pelattiin 28.8. ja otteluparit arvottiin 6.-7.6.


title: Naisten Suomen Cup 2013

text: Finaali sekä pikkufinaali pelattiin 28. tai 29.9.


title: Veljo

text: Veljo () on järvi Novgorodin alueen Demjanskin ja Valdain piireissä Venäjällä. Se sijaitsee Valdain kansallispuiston alueella Seligerjärven pohjoispuolella.


title: Veljo

text: Rannoiltaan rikkonaisen ja runsassaarisen järven pituus pohjoisesta etelään on yli 25 kilometriä. Sen pinta-ala on noin 35 neliökilometriä. Suurin mitattu syvyys on 42 metriä ja keskisyvyys 9–10 metriä. Järvi jäätyy marras-joulukuun vaihteessa ja vapautuu jäistä huhti-toukokuussa. Rannat ovat etupäässä hiekkaisia.


title: Veljo

text: Järveen laskee useita pieniä jokia. Laskujoki Javon on padottu, mikä on nostanut järven pintaa muutamalla metrillä. Osa Veljon vesistä johdetaan kanavan kautta Vyšni Volotšokin vesijärjestelmään Libja- ja Šlinajokien sekä Šlinojärven kautta.


title: Veljo

text: Harvaan asutulla seudulla on vain vähän maataloutta eikä lainkaan teollisuutta. Veljo on puhdas järvi, jonka vesi kelpaa juotavaksi.


title: Yleisluistelun Suomen-mestaruuskilpailut 1908

text: Suomen luistelumestaruudesta kilpailtiin Helsingissä 25.-26. tammikuuta 1908. Vain miehet kilpailivat. Paikalla olivat Suomen parhaat luistelijat pois lukien Arne Schrey ja Johan Wikander, jotka olivat jo lähteneet Davosiin harjoittelemaan maailmanmestaruuskilpailuja varten. Suomen mestaruuden voitti viipurilainen Antti Wiklund, jolla oli paremmat yhteispisteet hänen ja Wathénin saatua saman sijalukupistemäärän.


title: Nōkan

text: Nōkan () on japanilainen korkeaääninen huilu, jota käytetään erityisesti japanilaisten nō- ja kabuki-teatteriesityksen säestykseen. Nōkanin kehitti Muromachi-kaudella japanilainen näyttelijä, kirjailija ja muusikko Kan'ami ((), 1333 – 8. kesäkuuta 1384) ja hänen poikansa Zeami ((), 1363–1443).


title: Nōkan

text: Nōkanin ääniala on yli kaksi oktaavia. Jokainen huilu on kuitenkin käsityönä tehty ja siksi oma yksilönsä. Toonika vaihtelee ollen jokaisella huiluyksilöllä omansa.


title: Nōkan

text: Nōkanilla säestetään perinteisiä japanilaisia musiikkiesityksiä, kuten nagauta (), hayashi (), taiko (), ja kansanmusiikki min'yō () esityksiä. Nōkan kuuluu myös olennaisena osana nō- ja kabuki-teatteriin, jossa se on yksi säestävän hayashi-yhtyeen soittimista.


title: Pegasus Airlines

text: Pegasus Airlines () on turkkilainen, vuonna 1990 perustettu halpalentoyhtiö. Yhtiön pääkonttori sijaitsee Istanbulissa, Turkissa.


title: Pegasus Airlines

text:
Yhtiö on perustettu 1. joulukuuta 1989 ja lennot alkoivat 15. huhtikuuta 1990.
Yhtiön omisti Aer Lingus, mutta yhtiö myi sen vuonna 1994. Nykyään yhtiön omistaa Esa Holdings (85%) ja Silkair (15%).


title: Pegasus Airlines

text: Kyseisen yhtiön Boeing 737-800 oli tulossa myöhään lauantai-iltana Ankarasta. Kone oli laskeutumassa sateisessa säässä Trabon lentoaseman kiitotielle 11/29. Kone kuitenkin suistui kiitotieltä ja lopulta päätyi jyrkälle, mereen vievälle rinteelle. Koneen evakuointi kuitenkin onnistui ja kukaan ei loukkaantunut. Koneessa oli 162 matkustajaa.


title: Pegasus Airlines

text: Kohteet joulukuussa 2012Yhtiön laivasto tammikuussa 2018.


title: Transaero Airlines

text: Transaero Airlines () oli venäläinen, 5. marraskuuta 1991 lentotoimintansa aloittanut yksityisomisteinen, melko suuri lentoyhtiö. Yhtiön pääkonttori sijaitsi Pietarissa.


title: Transaero Airlines

text: Transaero oli Aeroflotin merkittävin venäläinen kilpailija. Se lensi yli 150 kohteeseen ja sen solmukohdat olivat Vnukovo Moskovassa ja Pulkovo Pietarissa.


title: Transaero Airlines

text: Yhtiön toiminta loppui talousvaikeuksiin ja konkurssiin. Venäjän federaation ilmaliikennevirasto Rosaviatsija ilmoitti peruvansa yhtiön toimintaluvan 26. lokakuuta 2015.


title: William Kerppola

text: William Kerppola (5. tammikuuta 1891 Helsinki – 25. kesäkuuta 1974 Helsinki) oli suomalainen lääkäri ja professori.


title: William Kerppola

text: Kerppolan vanhemmat olivat rehtori Kaarlo Fredrik Kerppola ja Hilma Matilda Rinne (Jutikkala). Hänen puolisonsa vuodesta 1925 oli Irja Johanna Herlin. Lääkäri, kirjailija Irma Kerppola-Sirola (s. 1930) on heidän tyttärensä. Kerppola tuli ylioppilaaksi Suomalaisesta normaalilyseosta 1909 ja valmistui lääketieteen lisensiaatiksi 1918. Tohtoriksi hän väitteli seuraavana vuonna. Sisätautiopin dosenttina Kerppola toimi 1922–1940. Hän oli Helsingin yliopiston sisätautiopin professori 1940–1961, lääketieteellisen tiedekunnan dekaani 1945–1949 ja Kivelän sairaalan sisätautiosaston ylilääkäri 1925–1938. Keskinäisen Henkivakuutusyhtiö Suomen ylilääkärinä Kerppola toimi 1937–1947 ja Suomen Lääkäriliiton puheenjohtaja 1943–1947. Hän tutki muun muassa neurologiaa, sappiväriaineiden biokemiaa ja endokrinologian entsyymikemiaa. Kerppola sai professorin arvonimen 1935. Muotokuvia hänestä ovat maalanneet Eero Snellman (1941), Verner Thomé (1951) ja Ernst Mether-Borgström (1961). Korkokuvamitalin Kerppolasta suunnitteli Eila Hiltunen (1961). Sotilasarvoltaan Kerppola oli lääkintämajuri (1943).


title: Maija Kansanen-Størseth

text: Maija Axelia Kansanen-Størseth (o.s. Backman; 22. elokuuta 1887 Oulu – 8. joulukuuta 1957) oli suomalainen tekstiilitaiteilija.


title: Maija Kansanen-Størseth

text: Kansanen-Størseth syntyi kirkkoherra Alfred Elisier Backmanin ja Anna Therese Markin perheeseen. Hänen ensimmäinen puolisonsa vuodesta 1917 oli viulutaiteilija Heikki Kansanen (k. 1932) ja toinen puoliso vuodesta 1934 norjalainen sellotaiteilija Rolf Størseth. Kansanen kävi Suomen Taideyhdistyksen piirustuskoulun ja Taideteollisuusyhdistyksen keskuskoulun. Hän opiskeli Italiassa ja Ranskassa ja teki opintomatkan New Yorkiin 1947–1948. Hän sommitteli kudontatöitä vuodesta 1925, hänellä oli oma taidekutomo Helsingissä ja hän piti omia näyttelyitä 1929 ja 1931 Ruotsissa, Norjassa ja Pariisissa. Viimeiset vuotensa Kansanen-Størseth vietti Leppävirralla.


title: Maija Kansanen-Størseth

text: Kansanen-Størseth kutoi valtion tilauksesta Kansainliiton palatsiin verhoja ja New Yorkin maailmannäyttelyyn kuvakudoksia vuonna 1938. Hänen kudontatöitään on Eduskuntatalossa sekä Oslon ja Trondheimin taideteollisuusmuseossa. Vuodesta 1938 alkaen hän työskenteli lähinnä Oslossa. Hän sai grand prix -palkinnon Barcelonan ja Milanon näyttelyissä. Kansanen-Størseth suunnitteli myös käyttötekstiileitä, verhojen ohella muun muassa mattoja ja pöytäliinoja.


title: Maija Kansanen-Størseth

text: Kansanen sai merkittäviä kansainvälisiä palkintoja:


title: Big Jake

text: Big Jake on "Guinnessin ennätystenkirjan" vuonna 2013 tekemän arvion mukaan maailman korkein elossa oleva hevonen. Se on belgialainen ruuna ja on 210,2 cm korkea. Big Jake oli arviointihetkellä yhdeksänvuotias. Maailman kaikkien aikojen suurin hevonen on ollut 219 cm korkea Sampson.


title: Patrik Nilsson

text: Patrik Nilsson (s. 15. maaliskuuta 1982 Söderfors) on ruotsalainen jääpalloilija. Hän edustaa Venäjän Superliigassa pelaavaa Zorkia.


title: Patrik Nilsson

text: Nilsson on pelannut kuudet MM-kisat ja saavuttanut niissä kolme maailmanmestaruutta (2003, 2009, 2010). Vuoden 2010 MM-kisoissa Nilsson valittiin kisojen parhaaksi hyökkääjäksi. Näiden kisojen jälkeen hän oli kahden kauden ajan loukkaantuneena eikä osallistunut kaksiin seuraaviin MM-kisoihin. Vuoden 2013 MM-kisoissa hän oli maalintekijätilaston kärkinimi 21 maalilla. Kaikkiaan hän on pelannut 43 MM-ottelua ja tehnyt niissä 82 maalia.


title: Patrik Nilsson

text: Nilsson on ollut Ruotsin jääpallomestaruuden voittaneessa Sandvikenin joukkueessa kausilla 2001–2002 ja 2002–2003. Kaudella 2001–2002 Nilsson oli jääpallon maailmancupin voittaneessa Sandvikenin joukkueessa. Kausilla 2006–2007 ja 2007–2008 hän oli maalintekijätilastojen voittaja maalimäärillä 70 ja 94. Hammarbyn riveissä hän on saavuttanut kolmannen mestaruutensa kaudella 2009–2010.


title: Patrik Nilsson

text: Syksyllä 2008 hän siirtyi kaudeksi 2008–2009 Venäjän Superliigan Kazanin joukkueeseen, mutta palasi takaisin Ruotsiin tukholmalaisen Hammarbyn riveihin kolmeksi seuraavaksi kaudeksi. Nilsson oli voittamassa Maailman Cupia heti syksyllä 2009 Hammarbylle. Syksyllä 2012 Nilsson siirtyi takaisin Venäjän liigaan – tällä kertaa Zorkin joukkueeseen.


title: Patrik Nilsson

text: Patrik Nilsson on valittu jääpallon vuoden pelaajaksi kaksi kertaa eli kausina 2006–2007 ja 2007–2008.


title: Patrik Nilsson

text: Maajoukkueessa


title: Patrik Nilsson

text: Seurajoukkueissa


title: Cheryl Ladd

text: Cheryl Ladd on yhdysvaltalainen näyttelijä ja laulaja. Hän esiintyi muun muassa "Charlien enkelit" -televisiosarjassa vuosina 1978–1981. Tämän jälkeen hän on esiintynyt muun muassa televisiosarjoissa "One West Waikiki" ja "Las Vegas".


title: Kansan Tahto -mitali

text: Kansan Tahto -mitali on oululaisen Kansan Tahto -sanomalehden vuosittain myöntämä tunnustuspalkinto Pohjois-Suomen parhaalle TUL:n jäsenseuraan kuuluvalle urheilijalle. Mitali jaetaan samalle urheilijalle vain kerran. Mitali luovutetaan vuosittain myös toimitsijana ansioituneimmaksi katsotulle henkilölle.


title: X (Def Leppardin albumi)

text: X on brittiläisen rockmusiikkia esittävän Def Leppardin kahdeksas studioalbumi.


title: X (Def Leppardin albumi)

text: "X" julkaistiin 30. heinäkuuta 2002 Island Records -levymerkillä ja se sijoittui ilmestyessään 11. sijalle Yhdysvalloissa Billboardin albumilistalla, ja yhtyeen kotimaassa Britannian albumilista albumi saavutti sijan 14. Albumin kappaleista "Now", "Long, Long Way to Go" ja "Four Letter Word" julkaistiin singleinä tehostamaan albumin myyntiä, mutta yksikään edellä mainituista singleistä ei onnistunut tavoitteissaan kovinkaan mainittavasti; yksikään niistä ei päässyt varsinaiselle Billboardin singlelistalle, ja parhaan listasijoituksen saavuttanut "Now" oli Billboardin Hot Mainstream Rock Tracks -listan sijalla vasta 26. Yhtyeen kotimaan varsinaisella singlelistalla "Now" päätyi sijalle 23 ja "Long, Long Way to Go" vasta sijalle 40, joten myös singlemenestys kotimaassa jäi laihanpuoleiseksi.


title: X (Def Leppardin albumi)

text: Suurimmalta osin albumin tuottajana toimi myös yhtyeen kaksi aiempaa studioalbumia, vuoden 1996 kokeellisen "Slangin" ja vuoden 1999 rock-henkisemmän "Euphorian" tuottanut Pete Woodroffe yhdessä yhtyeen kanssa. Myös Marti Frederiksen, Per Aldeheim ja Andreas Carlsson toimivat kukin albumilla tuottajan roolissa ja sävelsivät albumille myös kappalemateriaalia, mikä vaikutti paljolti albumin popmusiikkia lähentelevään tyyliin. Kokonaisuudeltaan albumia pidetään yhtenä Def Leppardin uran epäonnistuneimmista albumeista yhdessä alternative rockista vaikutteita imeneen "Slangin" ohella, ja monien kohdalla albumi osoittautui pettymykseksi lupaavan ja hyvän vastaanoton saaneen "Euphoria"-albumin jälkeen.


title: Aldoliadditio

text: Aldoliadditio on happo- tai emäskatalysoitu reaktio, jossa kaksi karbonyyliyhdistettä, usein aldehydi tai ketoni, reagoivat muodostaen β-hydroksikarbonyyliyhdisteen eli aldolin. Aldoliadditio on yksi tärkeimmistä hiili-hiili-sidoksia muodostavista reaktioista. Aldoliadditioreaktiota seuraa usein aldolikondensaatioreaktio.


title: Aldoliadditio

text: Happokatalysoidun aldoliaddition ensimmäisessä vaiheessa happo luovuttaa protonin karbonyyliyhdisteen happiatomille ja yhdiste tautomerisoituu enoliksi. Enoli toimii reaktiossa nukleofiilina ja enolisoitumaton karbonyyliyhdiste elektrofiilina. Seuraavassa vaiheessa enolin kaksoissidos hyökkää enolisoimattoman yhdisteen karbonyyliryhmään muodostaen aldolituotteen katalyyttinä toimivan protonin luovutuksen jälkeen. Happamissa olosuhteissa tämä aldoli useimmiten reagoi edelleen aldolikondensaatiolla.


title: Aldoliadditio

text: Emäskatalysoidussa aldoliadditiossa muodostuu ensimmäisessä vaiheessa enolaattianioni, emäksen poistaessa hiiliatomilta happaman protonin. Enolaatti on enolin tavoin nukleofiilinen ja reagoi elektrofiilinä toimivan karbonyyliryhmän kanssa. Viimeinen vaihe on protonin vastaanottaminen, jolloin muodostuu aldoli. Emäskatalysoituja aldoliadditioita seuraa aldolikondensaatio usein vain lämpötilaa kasvatettaessa.


title: Aldoliadditio

text: Proottisissa liuottimissa, kuten vedessä tai alkoholeissa, emäksenä käytetään hydroksideja tai alkoksideja. Aproottisissa liuottimissa, kuten tetrahydrofuraanissa tai dietyylieetterissä, emäksenä käytetään tyypillisesti litiumdi-isopropyyliamidia tai litiumheksametyylidisilatsidia.


title: Aldoliadditio

text: Tyypillisesti aldehydit reagoivat helpommin kuin ketonit. Aldoliadditio voi tapahtua kahden samanlaisen aldehydin tai ketonin, kahden erilaisen aldehydin tai ketonin tai aldehydin ja ketonin kanssa. Keskenään erilaisten lähtöaineiden tuotteina muodostuu usein seos, kuten alla olevassa esimerkissä. Tuoteseoksen muodostumista voidaan ehkäistä käyttämällä esimerkiksi aromaattisia aldehydejä, jotka eivät voi enolisoitua, enolisoituvien aldehydien ja ketonien kanssa.


title: Vappu Kaarenoja

text: Vappu Kaarenoja (s. 1988 Helsinki) on Suomen Kuvalehden toimittaja. Hän toimi aiemmin "Ylioppilaslehden" päätoimittajana elokuusta 2012 elokuuhun 2014. Kaarenoja on työskennellyt myös muun muassa "Helsingin Sanomien" politiikan toimituksessa, "Taloussanomissa" ja "Iisalmen Sanomissa".


title: Vappu Kaarenoja

text: Kaarenoja on opiskellut Helsingin yliopistossa valtio-oppia maailmanpolitiikan linjalla erikoistuen rauhan- ja konfliktintutkimukseen. Hän on lisäksi suorittanut aikakauslehtijournalismin sivuainekokonaisuuden Taideteollisessa korkeakoulussa. Kaarenoja on kotoisin Helsingistä.


title: Vappu Kaarenoja

text: Helmikuussa 2013 Kaarenoja kirjoitti yhdessä lehden silloisen toimittajan Aurora Rämön kanssa Ylioppilaslehden 100-vuotisjuhlanumeroon reportaasin, jossa he kertoivat ulostaneensa tahallansa housuihinsa Helsinki–Turku-linja-autossa.


title: Vappu Kaarenoja

text: Kaarenoja valittiin vuoden 2016 aikakauslehtitoimittajaksi Aikakausmedian Edit-kilpailussa maaliskuussa 2017.


title: Woman’s Journal

text: Woman’s Journal oli vuosina 1870–1931 julkaistu yhdysvaltalainen aikakauslehti. Lehden perustivat Lucy Stone ja Henry Blackwell ja se toimi naisten äänioikeutta kannattavan American Woman Suffrage Associationin virallisena julkaisuna. Vuosina 1917–1927 lehteä julkaistiin nimellä Woman Citizen.


title: Sofia Goggia

text: Sofia Goggia (s. 15. marraskuuta 1992) on italialainen alppihiihtäjä, joka edustaa G.S. Fiamme Gialle -seuraa. Hän on voittanut olympiakultaa syöksylaskussa ja MM-pronssia suurpujottelussa.


title: Sofia Goggia

text: Vuoden 2010 nuorten MM-kilpailuissa Megevessa Goggia sijoittui kuudenneksi syöksylaskussa. Schladmingin MM-kilpailuissa 2013 Goggia sijoittui supersuurpujottelussa neljänneksi, jääden vain viisi sadasosaa pronssimitalista. Superalppiyhdistetyssä hän oli seitsemäs. Sankt Moritzin MM-kilpailuissa 2017 hän sai suurpujottelussa pronssia sekä sijoittui syöksylaskussa neljänneksi ja supersuurpujottelussa kymmenenneksi. Pyeongchangin olympialaisissa 2018 hän voitti kultaa syöksylaskussa sekä sijoittui 11:nneksi supersuurpujottelussa ja suurpujottelussa.


title: Sofia Goggia

text: Goggia kilpaili maailmancupissa ensimmäisen kerran Lienzin suurpujottelussa joulukuussa 2011. Ensimmäiset maailmancupin pisteensä hän saavutti marraskuussa 2013 oltuaan seitsemäs Beaver Creekin supersuurpujottelussa. Hänen kautensa päättyi jo joulukuussa 2013, kun hän loukkasi polvensa Lake Louisen syöksylaskussa. Ensimmäisen palkintosijansa hän saavutti marraskuussa 2016 oltuaan kolmas Killingtonin suurpujottelussa. Seuraavina viikonloppuina hän oli Lake Louisessa toinen syöksylaskussa ja kolmas supersuurpujottelussa, Sestrieressä toinen suurpujottelussa sekä Val d’Isèressä kolmas alppiyhdistetyssä ja syöksylaskussa. Myöhemmin samalla kaudella hän sijoittui toiseksi sekä Mariborin suurpujottelussa että Cortina d'Ampezzon syöksylaskussa ja supersuurpujottelussa. Ensimmäisen voittonsa hän saavutti Jeongseonin syöksylaskussa 4. maaliskuuta 2017. Hän voitti myös seuraavan päivän supersuurpujottelun. Aspenin suurpujottelussa hän oli toinen ja syöksylaskussa kolmas. Hän sijoittui maailmancupin kokonaiskilpailussa kolmanneksi, syöksylaskun maailmancupissa toiseksi ja suurpujottelucupissa kolmanneksi.


title: Sofia Goggia

text: Kaudella 2017–2018 Goggia sijoittui Val d’Isèren supersuurpujotteluissa toiseksi ja kolmanneksi. Kranjska Goran suurpujottelussa hän oli kolmas. Hän voitti Bad Kleinkirchheimin ja Cortina d'Ampezzon syöksylaskut. Garmisch-Partenkirchenin molemmissa syöksylaskuissa hän oli toinen. Åren maailmancupfinaalissa hän voitti supersuurpujottelun ja oli syöksylaskussa toinen. Hän voitti syöksylaskucupin, sijoittui maailmancupin kokonaiskilpailussa neljänneksi ja supersuurpujottelucupissa viidenneksi. Kaudella 2018–2019 hän oli toinen Garmisch-Partenkirchenin supersuurpujottelussa ja syöksylaskussa.


title: Grand Slam (pommi)

text: Grand Slam oli brittien toisessa maailmansodassa käyttämä erikoisraskas lentopommi. Tallboysta kehitetty pommi painoi 9 979 kiloa eli 22 000 paunaa (lbs).


title: Grand Slam (pommi)

text: Tämän tyypin superraskaita ilmapommeja luonnehdittiin ”maanjäristyspommeiksi”, koska pommin tuhovaikutus oli miltei yhtä suuri kohteen läheisyyteen osuttaessa kuin suoraan kohteeseen osuttaessa. Pommit olivat hyvin aerodynaamisia, joten ne kiihtyivät lähelle 1 Machia. Miinapommien nopeuden liike-energia muodosti suuren törmäysenergian, minkä turvin ne upposivat syvälle maahan ennen räjähtämistä. Pommien suunnittelija oli Barnes Wallis.


title: Grand Slam (pommi)

text: Avro Lancaster -pommikoneesta kehitettiin Grand Slamia varten oma erikoistyyppi B.Mk I Special, jota valmistettiin 33 kappaletta. Specialissa pommiruuman ovet oli poistettu ja pommi kiinnitetty varmuusketjulla alapuolitse. Torjunta-aseistus oli vain taka-ampumossa, eikä siinä ollut ylä- eikä etuampumoa. Syynä tähän menettelyyn oli sekä ilmanvastuksen väheneminen että lentopainon keventyminen. Avro Lancaster -pommikone ei ollutkaan alun perin suunniteltu näin järeän pommityypin käyttämiseen. Erikoismallilla operoi RAF:n 617. raskas erityispommilaivue. Pommituslaivue pudotti menestyksekkäästi 41 Grand Slamia, muun muassa Saksan sukellusvenetukikohtiin ja liikenteen solmukohtiin. 617. erikoispommilaivueen eräitä johtajia olivat Guy Gibson sekä Leonard Cheshire.


title: Grand Slam (pommi)

text: Asetyyppi oli aktiivissa käytössä vasta maaliskuusta 1945 lähtien, minkä takia sitä käytettiinkin vain vähän. Grand Slam -miinapommia käytettiin ensi kertaa hyökkäyksessä Bielefeldin siltaa vastaan, jonka kaaren se murskasi. Saksa oli tuolloin jo muutoinkin luhistumassa, ja se antautui liittoutuneille 8. toukokuuta 1945.


title: Grand Slam (pommi)

text: Nimi "grand slam" tarkoittaa kirjaimellisesti suurta jysäystä, mutta se viittaa myös bridgessä peliin, jossa otetaan kaikki tikit kotiin.


title: Fernando Martín Espina

text: Fernando Martín Espina (25. marraskuuta 1962 Madrid–3. joulukuuta 1989 Madrid) oli espanjalainen koripalloilija. Martín oli maansa ensimmäinen NBA-pelaaja ja hän kuoli auto-onnettomuudessa vuonna 1989.


title: Fernando Martín Espina

text: Martín aloitti pääsarjauransa vuonna 1979 Club Estudiantesissa, josta hän siirtyi Real Madridiin vuonna 1981. Seuran paidassa hän voitti Saporta cupin vuonna 1984 sekä Espanjan-mestaruuden neljä kertaa vuosina 1982 sekä 1984–1986. Martín varattiin NBA:han vuoden varaustilaisuudessa, mutta hän siirtyi sarjaan kaudeksi 1986–1987. Hän edusti kauden aikana Portland Trail Blazersia, jossa hän pelasi 25 ottelua.


title: Fernando Martín Espina

text: Martín pelasi kaudet 1987–1989 Real Madridissa ennen kuolemaansa. Hän ehti voittaa seuran paidassa vielä Korać cupin vuonna 1988 sekä Saporta cupin vuonna 1989.


title: The Crookes

text: The Crookes on englantilainen indie pop-yhtye, joka perustettiin Sheffieldissä vuonna 2008. Yhtye on julkaissut kaksi albumia: "Chasing After Ghosts" (2011) ja "Hold Fast" (2012), sekä laajennettun EP:n "Dreams Of Another Day" (2010).


title: Sergei Vinogradov

text: Sergei Arsenjevitš Vinogradov (; 13. heinäkuuta 1869 Bolšije Soli, Kostroman kuvernementti - 5. helmikuuta 1938 Riika) oli venäläinen taidemaalari.


title: Sergei Vinogradov

text: Hän opiskeli vuosina 1880-1889 Moskovan maalaus-, veisto- ja rakennustaiteen opistossa Jevgrad Sorokinin, Vladimir Makovskin, Vasili Polenovin ja Illarion Prjanišnikovin tunneilla. Hän valmistui taiteilijaksi vuonna 1888. Vuonna 1889 hän opiskeli Boris Willewalden ja Carl Wenigin ateljeissa Pietarin taideakatemiassa ja liittyi Vaeltajiin. Hän oli Venäjän taiteilijaseuran perustajajäseniä vuonna 1903.


title: Sergei Vinogradov

text: Vuosina 1898-1913 hän opetti Moskovassa Stroganovin akatemiassa. Hänet nimitettiin akateemikoksi vuonna 1912 akatemian täysjäseneksi vuonna 1916. Hän on useiden I maailmansodan aikaisten julisteiden ja Venäjän Punaisen ristin julisteiden tekijä. Hän emigroitui Latviaan 1920-luvulla, jossa toimi opettajana. Hän kuoli Riiassa vuonna 1938.


title: Sergei Vinogradov

text: Hän piti näyttelyitä Düsseldorfissa (1904), Pariisissa (1906), Berliinissä (1907), Münchenissä (1909 ja 1913), Prahassa (1914), New Yorkissa (1924) ja Riiassa (1925, 1935, 1936, 1937).


title: Lev Lagorio

text: Lev Feliksovitš Lagorio (; 16. kesäkuuta 1828 Feodosija – 17. marraskuuta 1905 Pietari) on venäläinen taidemaalari, joka on erityisen tunnettu merimaalauksistaan.


title: Lev Lagorio

text: Lev Lagorio syntyi Feodosijassa Krimillä (nykyään Ukrainassa) ja opiskeli myöhemmin Keisarillisessa taideakatemiassa Pietarissa. Hänen opettajiaan olivat Maksim Vorobjov ja Bogdan Willewalde. Feodosijassa asuessaan sai vaikutteita Ivan Aivazovskilta. Vuonna 1845 Lagorio lähti merimatkalle sotalaiva Grozjaštšilla oppiakseen laivan rakennetta. Lagorio vietti kahdeksan vuotta Italiassa. Hänen siellä maalaamansa teokset toivat hänelle professorin aseman Venäjälle palattuaan. Myöhempinä vuosinaan hän maalasi rannikkonäkymiä Suomessa ja Norjassa. Hän myös maalasi Venäjän-Turkin sodan aiheita.


title: Lev Lagorio

text: Lagorion teoksia on nähtävillä Tretjakovin galleriassa Moskovassa.


title: Kulkuset (kappale)

text: ”Kulkuset” () on James Pierpontin säveltämä ja sanoittama joululaulu. Se julkaistiin 1857 nimellä ”The One Horse Open Sleigh” ja nimi muutettiin nykyiseen muotoonsa vuoden 1859 uudelleenjulkaisussa.


title: Kulkuset (kappale)

text: Suomeksi kappaleen sanoitti Kullervo ja sen levyttivät Suomessa ensimmäisinä Henry Theel ja lauluryhmä Silver Stars vuonna 1948. Myöhemmin siitä ovat tehneet omia versioitaan muiden muassa Brita Koivunen, Eila Pellinen, Fredi ja Kai Hyttinen.


title: Kenpä tietäis sen

text: ”Kenpä tietäis sen” () on Jay Livingstonin säveltämä musiikkikappale vuoden 1956 elokuvasta "Mies joka tiesi liikaa". Alkuperäiset sanat kirjoitti Ray Evans ja suomeksi kappaleen sanoitti Sauvo Puhtila. Kappaleen lauloi elokuvassa Doris Day. Dayn nauhoitus nousi "Your Hit Paraden" listan kärkeen ja se palkittiin seuraavan vuoden Oscar-gaalassa parhaan laulun Oscarilla. American Film Institute sijoitti kappaleen vuonna 2004 julkaistun listallaan sijalle 48.


title: Kenpä tietäis sen

text: Laulun otsikko (suomeksi käännettynä ”mikä tulee olemaan, tulee olemaan”) oli ollut erikielisinä versioina käytössä jo vuosisatoja ennen Evansin sanoitusta. Christopher Marlowe käytti fraasia ranskaa ja italiaa sekoittaen 1500-luvun näytelmässään "The Tragical History of Doctor Faustus": ”Che sera sera, what will be shall be”. Francis Beaumontin ja John Fletcherin näytelmässä "The Scornful Lady" (1616) todetaan englanniksi ”What must be must be”.


title: Kenpä tietäis sen

text: Kappaleen ovat nauhoittaneet lukuisat artistit. Englanninkielisiä cover-versioita ovat tehneet muun muassa Mary Hopkin, Normie Rowe, Earl Royce, The High Keys ja The Lords. Suomeksi kappaleen ovat äänittäneet muun muassa Seija Lampila, Metro-tytöt, Olavi Virta, Berit ja Teuvo Valo.


title: Jääkiekon SM-sarjakausi 1949–1950

text: Vuonna 1950 jääkiekon SM-sarja pelattiin kahdeksan joukkueen yksinkertaisena sarjana, jonka voittaja voitti mestaruuden. Mestaruuden voitti Tampereen Ilves.


title: Jääkiekon SM-sarjakausi 1949–1950

text: Hämeenlinnan Pallokerho ja Turun Pallokerho putosivat Suomensarjaan. Tilalle nousivat Tampereen Pallo-Veikot, Tampereen Kilpa-Veljet, Rauman Lukko ja Karhu-Kissat Helsingistä.


title: Jääkiekon SM-sarjakausi 1949–1950

text: O=ottelut, M=maalit, S=syötöt, P=pisteer, RM=rangaistusminuutit.


title: Arthur Eddington

text: Sir Arthur Stanley Eddington (28. joulukuuta 1882 – 22. marraskuuta 1944) oli brittiläinen astrofyysikko, tieteenfilosofi ja tieteen popularisoija. Hänen mukaansa on nimetty Eddingtonin raja, tähden luminositeetin raja-arvo, jota kirkkaamman tähden pinnalta purkautuu kaasua ulos säteilypaineen vaikutuksesta.


title: Arthur Eddington

text: Eddington on tullut kuuluisaksi suhteellisuusteoriaan liittyvistä tutkimuksistaan. Hän kirjoitti monia artikkeleja, joissa hän teki tunnetuksi ja selosti Einsteinin yleistä suhteellisuusteoriaa englanninkieliselle maailmalle. Ensimmäinen maailmansota oli suuresti rajoittanut eri maiden tiedemiesten välistä yhteydenpitoa, minkä vuoksi saksalaiset tieteen tulokset eivät olleet kovin tunnettuja Englannissa eivätkä päinvastoin. Eddington johti myös tutkimusretkikuntaa, joka havainnoi auringonpimennystä 29. toukokuuta 1919 ja joka johti yhteen ensimmäisistä suhteellisuusteorian vahvistaneista havainnoista, ja hän tuli tunnetuksi myös teorian kansantajuistamisesta.


title: Arthur Eddington

text: Eddington syntyi Kendalissa, Englannin Westmorlandissa. Hänen vanhempansa, Arthur Henry Eddington ja Sarah Ann Shout, olivat kveekareita. Hänen isänsä oli opettanut kveekarien ylläpitämässä oppilaitoksessa Lancashiressä ennen kuin muutti Kendaliin, jossa hänestä tuli Stramongate Schoolin rehtori. Hän kuoli Englannissa vuonna 1884 riehuneeseen lavantautiepidemiaan. Eddingtonin äiti joutui tämän jälkeen elättämään kaksi lastaan jokseenkin pienillä tuloilla. Perhe muutti Weston-super-Mareen, jossa Eddington, jota hänen äitinsä ja sisarensa aina sanoivat Stanleyksi, sai opetusta kotona ennen kuin hän meni kolmeksi vuodeksi valmistavaan kouluun.


title: Arthur Eddington

text: Vuonna 1893 Stanley meni Brunmelyn kouluun. Hän osoittautui varsin lahjakkaaksi oppilaaksi varsinkin matematiikassa ja Englannin kirjallisuudessa. Tämä teki hänelle mahdolliseksi päästä jo vuonna 1898, 16-vuotiaana, opiskelemaan Manchesteriin, Owens Collegeen, joka myöhemmin muutettiin Manchesterin yliopistoksi. Siellä hän vietti ensimmäisen vuoden peruskursseilla, mutta siirtyi sen jälkeen kolmeksi vuodeksi opiskelemaan fysiikkaa. Häneen vaikuttivat suuresti fysiikan ja matematiikan opettajat Arthur Schuster ja Horace Lamb. Manchesterissa Eddington asui Dalton Hallissa, jossa häneen teki pysyvän vaikutuksen kveekarimatemaatikko J. W. Graham. Hän edistyi opinnoissaan nopeasti ja suoritti vuonna 1902 Bachelor of Science -tutkinnon fysiikassa korkein arvosanoin.


title: Arthur Eddington

text: Koska hän menestyi Owensin Collegessa hyvin, hän pääsi vuonna 1902 jatkamaan opintojaan Cambridgen yliopiston Trinity Collegessa. Siellä hänen tutorinaan toimi huomattava matemaatikko R. A. Herman, ja vuonna 1904 Eddingtonista tuli kaikkien aikojen ensimmäinen toisen vuoden opiskelija, joka nimitettiin Senior Wrangleriksi. Suoritettuaan Master of Arts -tutkinnon vuonna 1905 hän alkoi tutkia termionista emissiota Cavendish-laboratoriossa. Se ei sujunut hyvin, ja samaan aikaan hän opetti matematiikkaa ensimmäisen vuoden insinööriopiskelijoille. Tämä välikausi jäi lyhyeksi.


title: Arthur Eddington

text: Vuoden 1905 lopulla Eddington nimitettiin Kuninkaallisen tähtitieteilijän yliassistentiksi Greenwichin tähtitorniin. Seuraavassa kuussa hän muutti Cambridgestä Greenwichiin. Hän sai tehtäväkseen analysoida yksityiskohtaisesti 433 Eros -asteroidin parallaksia vuodesta 1900 lähtien otettujen valokuvien pohjalta. Hän kehitti uuden tilastollisen menetelmän, joka perustui kahden taustalla olevan tähden näennäiseen siirtymiseen, ja siitä hän sai Smithin palkinnon vuonna 1907. Samalla hän sai dosentin viran Cambridgen Trinity Collegessa. Joulukuussa 1912 George Darwin, Charles Darwinin poika, kuoli äkillisesti, ja seuraavan vuoden alussa Eddington nimitettiin hänen seuraajakseen tähtitieteen ja kokeellisen filosofian professorina. Myöhemmin vuonna 1913 kuoli myös teoreettisen tähtitieteen ja geometrian professori Robert Ball, ja seuraavana vuonna Eddington nimitettiin koko Cambridgen tähtitornin johtajaksi. Vuonna 1914 hänet valittiin Royal Societyn jäseneksi, ja hän voitti seuran Royal Medalin vuonna 1918. Vuonna 1926 hän piti myös seuran Bakerin luennon.


title: Arthur Eddington

text: Eddington tutki teoreettisesti myös tähtien sisuksia, mikä johti ensimmäisen kerran tähdissä tapahtuvien prosessien ymmärtämiseen. Hän aloitti tämän vuonna 1906 yrittämällä keksiä mahdollisia fysikaalisia selityksiä kefeidien kirkkauden vaihteluille. Hänen teoreettiset tutkimuksensa osoittivat, että kefeidin säteen vaihteluväli on kääntäen verrannollinen sen keskimääräisen tiheyden neliöjuureen.


title: Arthur Eddington

text: Hän aloitti tutkimuksensa laajentamalla Karl Schwarzschildin aikaisempia säteilypainetta koskevia tutkimuksia Emdenin polytrooppisten mallien perusteella. Nämä mallit käsittelevät tähteä kaasupallona, jonka sisällä kaasun paine tasapainottaa gravitaation. Eddington täydensi teoriaa osoittamalla, että myös säteilynpaine on välttämätön, jotta tähti ei oman gravitaationsa vuoksi luhistuisi kokoon. Hän osoitti, että säteilynpaineen ja kaasunpaineen suhde on tähden sisällä joka kohdassa sama.


title: Arthur Eddington

text: Hän kehitti mallinsa tietäen, ettei tähden sisustan läpinäkyvyydelle ja energiantuotannolle tunnettu vielä tyydyttävää selitystä. Kuitenkin hänen tuloksensa tekivät mahdolliseksi laskea lämpötilan, tiheyden ja paineen jokaisessa pisteessä tähden sisällä, ja Eddington väitti, että hänen teoriansa olisi niin hyödyllinen astrofysiikan jatkotutkimusten kannalta, että se oli hyväksyttävä, vaikkei se kaikilta osin perustunutkaan tunnettuun fysiikkaan. James Jeans esitti huomattavan lisäoletuksen, että tähden aine olisi varmasti ionisoitunutta, mutta tähän Eddingtonin ja Jeansin yhteistyö päättyi, sillä he tulivat tunnetuiksi jatkuvista keskinäisistä väittelyistään.


title: Arthur Eddington

text: Eddington puolusti menetelmiään korostamalla tulostensa hyödyllisyyttä, etenkin tähden massan ja luminositeetin välisen yhteyden. Tämä johti odottamatta tulokseen, että lähes kaikki tähdet, niin jättiläiset kuin kääpiötkin, käyttäytyvät ideaalikaasun tavoin. Kehittäessään tähtimalleja hän yritti kumota vallalla olevan käsityksen tähtien energianlähteistä. Jeans ja muut olivat yhä Kelvinin ja Helmholtzin mekanismin kannalla, joka perustui klassiseen mekaniikkaan, kun taas Eddington spekuloi laajalti sillä, mitä kvalitatiivisia ja kvantitatiivisia seurauksia olisi protonin ja elektronin annihilaatiolla tai atomiydinten fuusioprosesseilla.


title: Arthur Eddington

text: Näillä oletuksilla hän osoitti, että tähtien sisustan lämpötilan on oltava useita miljoonia asteita. Vuonna 1924 hän keksi pääsarjan tähtien massan ja luminositeetin välisen relaation. Eräistä vastaväitteistä huolimatta Eddingtonin mallit hyväksyttiin pian jatkotutkimusten pohjaksi varsinkin tähtien kehitystä koskevissa teorioissa. Kun Michelson vuonna 1920 vahvisti hänen arvionsa tähtien läpimitasta, tämä sai tähtitieteilijät vakuuttuneiksi, vaikka he eivät ennestään olleet tottuneet Eddingtonin intuitiiviseen selitystyyliin. Eddington julkaisi teoriansa kehitetyssä muodossa vuonna 1926 teoksessaan "The Internal Constitution of the Stars", josta tuli tärkeä tietolähde kokonaiselle astrofyysikkojen sukupolvelle.


title: Arthur Eddington

text: Eddington tutki myös tähtien ominaisliikettä ja niiden jakautumista avaruudessa, tähtivirtoja ja tähtijärjestelmien dynamiikkaa.


title: Arthur Eddington

text: Ensimmäisen maailmansodan aikana Eddinton joutui ankaraan kiistaan brittilisten tähtitieteilijöiden ja muiden tiedemiesten kanssa. Monet tähtitieteilijät, ennen kaikkea H. H. Turner, olivat sitä mieltä, että kaikki yhteydenpito keskusvaltojen kanssa oli pysyvästi lopetettava sen vuoksi, miten ne olivat menetelleet sodassa. Eddington, joka kveekarina oli pasifisti, yritti pitää sota-ajan ristiriidat poissa tähtitieteestä. Hän pyysi toistuvasti brittiläisiä tiedemiehiä edelleen pitämään yllä sotaa edeltäneen ajan ystävyyssuhteita saksalaisten kollegojensa kanssa. Eddingtonille hänen pasifisminsa aiheutti sodan aikana vakavia vaikeuksia, varsinkin kun hänet kutsuttiin asevelvollisena palvelukseen vuonna 1918. Hän ilmoitti olevansa vakaumuksellinen aseistakieltäytyjä, minkä aseman laki tunnustikin, mutta joutui yleisen mielipiteen paheksumaksi. Vuonna 1918 hallitus yritti kieltää häneltä tämän aseman, ja vain kuninkaallisen tähtitieteilijän ja muiden korkea-arvoisten henkilöiden pitkällisten vetoomusten ansiosta Eddington välttyi vankeustuomiolta.


title: Arthur Eddington

text: Eddingtonin astrofysiikan tutkimukset 1920-luvun lopulla ja 1930-luvulla koskivat edelleen tähtien rakennetta ja johtivat uusiin kiistoihin Jeansin ja Edward Arthur Milnen kanssa. Erityisesti hän laajensi mallejaan käyttämällä hyväksi kvanttifysiikan kehitystä, mikä teki myös mahdolliseksi soveltaa degeneraatiota koskevien fysiikan tuloksia kääpiötähtien kuvailuun.


title: Arthur Eddington

text: Kun Eddington laajensi tähtien mallinnustaan, hän joutui väittelemään Subrahmanyan Chandrasekharin kanssa, joka tuolloin opiskeli Cambridgessä. Chandrasekharin tutkimukset ennustivat mustien aukkojen olemassaolon, mikä siihen aikaan vaikutti niin mielettömän epäfysikaaliselta, että Eddington kieltäytyi uskomasta, että Chandrasekharin puhtaasti matemaattisilla tuloksilla olisi merkitystä todellisen maailman kannalta. Chandrasekhrarin kertomus tästä tapahtumasarjasta, jossa hänen työnsä tylysti hylättiin, esittää Eddingtonin jokseenkin julmana, dogmaattisena ja rasistina. Tämä poikkeaa kuitenkin suuresti siitä, miten muut aikalaiset kuvailivat Eddingtonia. Eddingtonin kritiikki näyttää perustuneen siihen arveluun, että kvanttiteoriaan perustuva puhtaasti matemaattinen johto ei riitä selvittämään ilmeisiä fysikaalisia paradokseja, jotka ilmeisesti liittyivät luhistuneisiin tähtiin.


title: Arthur Eddington

text:
Ensimmäisen maailmansodan aikana Eddington oli Royal Astronomical Societyn sihteeri. Sen vuoksi hän sai ensimmäisenä haltuunsa Willem de Sitterin kirjeet, jotka koskivat Einsteinin yleistä suhteellisuusteoriaa. Eddington oli yksi ensimmäisistä tähtitieteilijöistä, jotka olivat matemaattisesti tarpeeksi lahjakkaita ymmärtääkseen sitä, ja lisäksi internationalististen ja pasifististen mielipiteidensä vuoksi hän oli yksi harvoista, jotka tuohon aikaan olivat kiinnostuneet perehtymään saksalaisen fyysikon kehittämään teoriaan. Hänestä tuli pian suhteellisuusteorian tärkein kannattaja ja tunnetuksi tekijä Britanniassa. Hän ja Kuninkaallinen tähtitieteilijä Frank Watson Dyson järjestivät vuoden 1919 auringonpimennyksen aikana kaksi retkikuntaa tekemään havaintoja, joista piti tulla Einsteinin teorian ensimmäinen empiirinen testi: oli mitattava valonsäteiden taipuminen auringon gravitaatiokentässä. Itse asiassa Eddington oli sodan aikana välttynyt joutumasta vankilaan juuri siksi, koska Dyson oli korostanut, että hänen asiantuntemuksensa olisi tässä hankkeessa välttämätön.
Sodan jälkeen Eddington matkusti Principen saarelle Afrikan länsirannikolle tutkimaan 29. toukokuuta 1919 tapahtunutta auringonpimennystä. Pimennyksen aikana hän otti valokuvia tähdistä, jotka näkyivät Auringon suunnalla. Kuten yleinen suhteellisuusteoria ennusti, tähdet, joista Maahan tulleet säteet kulkivat läheltä Auringon ohi, näyttivät hieman siirtyneen paikoiltaan, koska niiden valo taipui Auringon gravitaatiokentässä. Tämä ilmiö on havaittavissa vain täydellisen auringonpimennyksen aikana, koska muulloin Auringon kirkkaus peittää tähdet kokonaan näkyvistä. Eddington osoitti, että Newtonin gravitaatioteoriaakin tosin voitaisiin tulkita niin, että gravitaatio vaikuttaa myös valoon, mutta tämä taipuminen olisi suuruudeltaan vain puolet Einsteinin ennustamasta.


title: Arthur Eddington

text: Eddingtonin havainnot julkaistiin seuraavana vuonna. Se vahvisti Einsteinin teorian, ja sitä pidettiin tuohon aikaan ratkaisevana todisteena yleisen suhteellisuusteorian puolesta Newtonin mallia vastaan. Tieto julkaistiin sanomalehdissä kaikkialla maailmassa etusivun uutisena. Myöhemmin Eddington ryhtyi toimiin kansantajuistaakseen suhteellisuusteorian ja korostaakseen retkikunnan merkitystä sekä tieteellisenä edistysaskelena että kansainvälisten tieteellisten yhteyksien kannalta.


title: Arthur Eddington

text: On väitetty, että Eddingtonin havainnot olivat laadultaan huonot ja että hän epäoikeutetusti jätti huomiotta Sobralissa, Brasiliassa samaan aikaan tehdyt havainnot, jotka näyttivät olleen lähempänä Newtonin mallia. Vuoden 1919 tulokset todella olivat huonolaatuisempia kuin myöhemmät havainnot, mutta ne riittivät saamaan tähtitieteilijät vakuuttuneiksi. Brasiliassa saadut tulokset hylättiin, koska siellä käytetyissä kaukoputkissa oli vika, jonka senaikaiset tähtitieteilijät hyvin tunsivat.


title: Arthur Eddington

text: Koko tämän ajan Eddington piti luentoja suhteellisuusteoriasta ja tuli erityisen tunnetuksi siitä, että hän kykeni selittämään sen käsitteet yhtä lailla maallikoille kuin tiedemiehillekin. Vuonna 1923 hän kokosi monet luentonsa teokseksi "Mathematical Theory of Relativity", jota myös Einstein piti "hienoimpana esityksenä aiheesta millään kielellä." Hän oli Einsteinin yleisen suhteellisuusteorian varhainen puolestapuhuja, ja mielenkiintoinen anekdootti kuvaa hyvin hänen asennettaan ja henkilökohtaista paneutumistaan: Ludwig Silberstein, fyysikko, joka myös piti itseään suhteellisuusteorian asiantuntijana, kohtasi Eddingtonin Royal Societyn kokouksessa 6. marraskuuta 1919, jossa hän oli puolustanut Einsteinin suhteellisuusteoriaa Brasiliassa ja Principessä auringonpimennyksistä tehdyillä laskelmilla, kuitenkin jossakin määrin skeptisesti, ja sanoi Eddingtonin olevan yksi kolmesta henkilöstä, jotka todella ymmärsivät teorian (kaksi muuta olivat tietysti Silberstein itse ja Einstein). Kun Eddington ei vastannut mitään, Silberstein pyysi, ettei hän olisi "niin ujo", jolloin Eddington vastasi: "Ei, ei, minä ihmettelin, kuka se kolmas mahtaa olla!"


title: Arthur Eddington

text: 1920- ja 1930-luvuilla Eddington järjesti suuren määrän luentoja, haastatteluja ja radiolähetyksiä suhteellisuusteoriasta ja myöhemmin myös kvanttimekaniikasta. Monet niistä koottiin myöhemmin kirjoiksi, josta eräitä ovat "The Nature of the Physical World" ja "New Pathways in Science". Lisäksi hän julkaisi oppikirjan "The Mathematical Theory of Relativity". Käyttämällä lahjakkaasti kirjallisia viittauksia ja huumoria hän onnistui tekemään nämä tunnetusti vaikeat aiheet helpommin lähestyttäviksi.


title: Arthur Eddington

text: Eddingtonin kirjat ja luennot olivat erittäin suosittuja, ei ainoastaan hänen selvän ja hauskan esitystapansa vuoksi, vaan myös koska hän oli halukas keskustelemaan uuden fysiikan vaikutuksesta filosofiseen ja uskonnolliseen ajatteluun. Hän väitti, että tieteellinen tutkimus ja uskonnollinen mystiikka ovat syvällisellä tavalla sopusoinnussa keskenään, ja että modernin fysiikan, toisin sanoen suhteellisuusteorian ja kvanttifysiikan, positivistinen luonne soi uutta tilaa uskonnolliselle kokemukselle ja vapaalle tahdolle. Toisin kuin monet muut uskovaiset tiedemiehet, hän hylkäsi ajatuksen, että tiede voisi todistaa uskonnollisia väitteitä.


title: Arthur Eddington

text: Eddington esitti myös äärettömän apinajoukon lauseen: jos tarpeeksi suuri joukko apinoita pääsisi käsiksi kirjoituskoneisiin, tarpeeksi pitkän ajan kuluessa ne lopulta kirjoittaisivat kaikki British Museumissa olevat kirjat.


title: Arthur Eddington

text: Kirjassaan "The Nature of the Psysical World" Eddington kirjoitti, että maailman todellinen aines on luonteeltaan henkinen. Hänen mukaansa tämä henkinen aines oli eri asia kuin meistä kunkin yksilöllinen tietoinen mieli eikä ollut levittäytynyt avaruuteen ja aikaan. Hän viittasi siihen, että kaikki tieto ympäristöstämme on tullut aistien välityksellä ja lopulta hermoja pitkin tietoisuuteemme. Fyysikon on vaikea hyväksyä, että maailman perusaines on luonteeltaan henkinen. Kuitenkin oma mielemme on se, mistä meillä on kaikkein välittömin kokemus.


title: Arthur Eddington

text: Tämä idealistinen johtopäätös ei seurannut suoraan hänen epistemologiastaan vaan perustui kahteen argumenttiin.


title: Arthur Eddington

text: Niistä ensimmäinen johtui suoraan nykyisestä fysikaalisesta teoriasta. Sekä suhteellisuusteoria että kvanttiteoria ovat hylänneet eetteriä ja alkeishiukkasten käyttäytymistä koskevat mekanistiset teoriat. Tästä Eddington päätteli, että materialistinen metafysiikka on vanhentunut ja että näin ollen, koska materialismin ja idealismin lisäksi ei kolmatta vaihtoehtoa ole, tarvitaan idealistista metafysiikkaa. Toinen ja mielenkiintoisempi argumentti perustui Eddingtonin epistemologiaan ja sen voidaan katsoa muodostuvan kahdesta osasta. Ensinnäkin objektiivisen maailman rakenne on kaikki mitä siitä tiedämme, ja sen rakenne on täsmällisesti peilautunut omassa tietoisuudessamme. Sen vuoksi ei ole syytä epäillä, etteikö objektiivinen maailmakin olisi "henkiainetta". Dualistista metafysiikkaa ei sen vuoksi ole uskottava.


title: Arthur Eddington

text: Mutta toiseksi, sen lisäksi, ettemme voi tietää, ettei objektiivinen maailma ole henkinen, emme myöskään voi älyllisesti olettaa, että se on aineellinen. Dualistinen näkemys edellyttäisi, että objektiivisen maailman olisi oletettava olevan aineellinen. Tämä kuitenkin edellyttäisi, että voisimme havaita objektiivisella maailmalla olevan aineellisia ominaisuuksia. Mutta tämä ei ole mahdollista, sillä mitä tahansa voimmekin havaita, sen on lopulta oltava sisällyttävä omaan tietoisuuteemme, joka ei ole aineellinen.


title: Arthur Eddington

text: Ian Barbour lainasi teoksessaan "Science and Religion" Eddingtonin teosta "The Nature of the Physical World" selittääkseen, että Heisenbergin epätarkkuusperiaate tarjoaa tieteellisen perusteen, jolla inhimillisen vapauden ideaa voidaan puolustaa. Hän lainasi myös Eddingtonin teosta "Unseen World" tukeakseen filosofista idealismiaan.


title: Arthur Eddington

text: Charles De Koninck huomautti, että Eddington uskoi objektiivisen todellisuuden olevan olemassa mielemme ulkopuolella, mutta käytti ilmaisua "henki-aine" () korostaakseen sitä, että maailma itsessään on käsitettävissä, että mielemme ja fysikaalinen maailma ovat samaa "ainetta" ja että mielemme ovat lähtemättömästi yhteydessä maailmaan. Tässä De Koninck esitti seuraavan lainauksen Eddingtonilta:


title: Arthur Eddington

text: Sen sijaan, että muun muassa Albert Einstein puolusti determinismiä, Eddington kannatti indeterminististä käsitystä, jonka mukaan fysikaalisilla kohteilla on ontologisesti määräämätön komponentti, joka ei johdu fyysikkojen ymmärryksen epistemologisista rajoituksista. Kvanttimekaniikan epätarkkuusperiaate ei sen vuoksi välttämättä johdu piilomuuttujista vaan itse luonnon indeterminisisestä luonteesta.


title: Arthur Eddington

text: Eddington osallistui myös merkittävällä tavalla ensimmäisten yleiseen suhteellisuusteoriaan perustuvien kosmologisten mallien kehittämiseen. Hän oli tutkinut Einsteinin maailmankaikkeuden epävakautta, ennen kuin hän vuonna 1927 tutustui sekä Lemaìtren teoriaan laajenevasta tai supistuvasta maailmankaikkeudesta että Hubblen tutkimuksiin, jonka mukaan kierteissumut etääntyvät toisistaan. Hänen mielestään kosmologisella vakiolla oli suuri merkitys maailmankaikkeuden kehittyessä Einsteinin mukaisesta vakaasta tilasta nykyiseen laajenevaan tilaan, ja suurin osa hänen kosmologisista tutkimuksistaan käsitteli tämän vakion merkitystä ja luonnetta.


title: Arthur Eddington

text: 1920-luvulta lähtien Eddington keskittyi kuolemaansa saakka enenemässä määrin siihen, mitä hän sanoi "fundamentaaliseksi teoriaksi" ja jonka oli määrä yhdistää kvanttiteoria, suhteellisuusteoria, kosmologia ja gravitaatio. Nykyisin vastaavia yrityksiä nimitetään kaiken teorian etsimiseksi. Aluksi hän yritti edetä "perinteisten" menetelmien mukaan, mutta päätyi enenevässä määrin perustavien luonnonvakioiden dimensiottomien suhteiden lähes numerologiseen analyysiin.


title: Arthur Eddington

text: Hänen perustavana lähestymistapanaan oli yhdistää eri perusvakioita niin, että niistä voitiin muodostaa dimensiottomia lukuja. Monessa tapauksessa tämä johti lukuihin, jotka olivat lähellä arvoa 10. Hän oli vakuuttunut siitä, että perustavat luonnonvakiot kuten protonin ja elektronin massat sekä elektronin varaus olivat maailmankaikkeuden "rakennuspalikoita" ja että niiden arvot eivät olleet satunnaisia vaan että ne voitiin laskea teoreettisin perustein. Myös yksi kvanttimekaniikan kehittäjistä, Paul Dirac, omaksui tämän tutkimuslinjan, joka tuli tunnetuksi Diracin suurten lukujen hypoteesina, ja vielä nykyäänkin jotkut tiedemiehet uskovat siinä olevan jotakin perää.


title: Arthur Eddington

text: Eddingtonin hienorakennevakiota koskevat otaksumat voitiin kuitenkin pian osoittaa vääriksi. Senaikaisten mittausten mukaan tämän vakion, α, oli hyvin lähellä arvoa 1/136, ja Eddington väitti voivansa todistaa Diracin yhtälön ja Paulin kieltosäännön perusteella teoreettisesti, että tämä vakio oli "tarkalleen" 1/136. Tällöin hän kuitenkin tulkitsi Paulin kieltosääntöä omintakeisella ja alun perinkin hyvin kyseenalaisella tavalla. Tällä perusteella hän väitti myös, että maailmankaikkeudessa oli tarkalleen 136 · 2 protonia, mikä luku (noin 1,575 · 10) tunnetaan Eddingtonin lukuna. Myöhemmät tarkemmat mittaukset osoittivat, että hienorakennevakio onkin on lähempänä arvoa 1/137, jolloin Eddington muutti teoriaansa, mutta uskoi edelleen selittäneensä teoreettisin perustein, että tämä vakio oli "tarkalleen" 1/137, mistä väitteestä hän piti kiinni lopun ikänsä. Tämä vähensi Eddingtonin uskottavuutta fyysikoiden keskuudessa. Nykyisten mittausten mukaan hienorakennevakio on noin 1/137,035999679.


title: Arthur Eddington

text: Eddington uskoi tunnistaneensa fysiikalle algebrallisen perustan, jota hän nimitti "E-luvuiksi". Ne muodostavat erään matemaattisen ryhmän, Cliffordin algebran. Niillä aika-avaruus itse asiassa voitiin sisällyttää useampiulotteiseen rakenteeseen. Vaikka fyysikot yleisesti ovat hylänneet hänen teoriansa, monet nykyiset yritykset suuren yhtenäisteorian luomiseksi perustuvat samantapaisiin algebrallisiin käsitteisiin. Lisäksi perustavien luonnonvakioiden arvot ja ennen kaikkea niistä johdetut dimensiottomat luvut, joihin Eddington kiinnitti paljon huomiota, ovat nykyäänkin fysiikassa keskeinen kysymys.


title: Arthur Eddington

text: Hän ei saanut näitä tutkimuksiaan valmiiksi ennen kuin hän kuoli vuonna 1944, ja hänen kirjansa "Fundamental Theory" julkaisiin postuumisti vuonna 1948. Eddington kuoli Cambridgessä ja hänet haudattiin Parish of the Ascension Burial Groundiin Cambridgeen samaan hautaan äitinsä Sarah Eddingtonin (1852-1924) ja sisarensa Winifredin kanssa.


title: Arthur Eddington

text: Eddington kehitti mitan pyöräilijän pitkän matkan ajosuorituksille. Tässä yhteydessä Eddingtonin luku E merkitsee sellaisten päivien lukumäärää, jolloin pyöräilijä on pyöräillyt enemmän kuin E mailia. Esimerkiksi Eddingtonin luku 70 merkitsisi, että hän on 70 kertaa pyöräillyt päivässä enemmän kuin 70 mailia. Suuren Eddingtonin luvun saavuttaminen on vaikeaa, sillä sen nostaminen 70:stä 75:een edellyttäisi todennäköisesti enemmän kuin viittä uutta pitkän matkan pyöräilyä, sillä alle 75 mailin matkoja ei enää laskettaisi mukaan. Eddingtonin oma paras E-luku on huomattavan korkea, 84.


title: Arthur Eddington

text: Pyöräilyä koskevan Eddingtonin luvun määritelmä on analoginen h-indeksille, joka mittaa sekä tiedemiehen tieteellistä tuottoisuutta että hänen vaikutustaan tieteen kehitykseen.


title: Arthur Eddington

text: Palkinnot


title: Arthur Eddington

text: Hänen mukaansa nimettyjä kohteita


title: Valeri Jakobi

text: Valeri Ivanovitš Jakobi (; 15. toukokuuta 1834 Kudrjakovo, Kazanin kuvernementti – 26. toukokuuta 1902 Nizza) oli venäläinen taidemaalari ja kuuluisan vallankumouksellisen ja etnografin Pavel Jakobin vanhempi veli.


title: Valeri Jakobi

text: Valeri Jakobi syntyi kartanomistajan perheeseen ja aloitti opiskelunsa Kazanin yliopistossa, mutta hän lopetti opiskelunsa liittyäkseen armeijaan Krimin sodan aikaan. Vuonna 1856 armeijasta erotessaan hän päätti hylätä yliopisto-opintonsa ja tavoitella sen sijaan taiteilijan uraa.


title: Valeri Jakobi

text: Vuosina 1856-1861 hän opiskeli Keisarillisessa taideakatemiassa saaden pienen kultamitalin teoksestaan "Kerjäläisen seesteinen vapaapäivä" vuodelta 1860. Vuonna 1861 hän maalasi ehkä tunnetuimman teoksensa "Vankien pysähdyspaikka". Vuosina 1861-1869 matkusteli Euroopassa Akatemian myöntämän apurahan turvin käyden Saksassa, Sveitsissä, Ranskassa ja Italiassa.


title: Valeri Jakobi

text: Vuonna 1870 Jakobista tuli Vaeltajien perustajajäsen, mutta hänet suljettiin järjestöstä pois vuonna 1872, koska ei pystynyt osallistumaan järjestön näyttelyyn ja koska hän oli eri mieltä järjestön ajatusten kanssa. Myöhemmin häntä pidettiin konservatiivisena ja skeptisenä järjestön ideoita kohtaan.


title: Valeri Jakobi

text: Jakobi oli Keisarillisen taideakatemian jäsen vuodesta 1868 alkaen ja professori 1871 alkaen, jossa hän opetti vuosina 1878-1889. Hän asui pääsääntöisesti Pietarissa, jossa hän loi historiallisia maalauksia kuten "Narrit Anna Ivanovnan hovissa" (1872), "Jääpalatsi" (1878) jne. Hänen teoksiaan kritisoitiin pelkiksi koristeiksi ilman sisältöä.


title: Valeri Jakobi

text: Jakobi kuoli Nizzassa, Ranskassa vuonna 1902.


title: Netanya Stadion

text: Netanya Stadion (; "Itztadi'on Netanya") on Israelissa Netanyan kaupungissa sijaitseva jalkapallostadion. Rakennustyöt aloitettiin vuonna 2005 ja stadionin ensimmäinen vaihe otettiin käyttöön marraskuussa 2012.


title: Netanya Stadion

text: Ensimmäisessä rakennusvaiheessa valmistui kaksi katsomonosaa, 36 aitiota sekä VIP- ja lehdistökatsomot. Niiden kapasiteetti on yhteensä 12 000 henkeä. Toisessa rakennusvaiheessa Netanya Stadionin yleisökapasiteetti tulee kasvamaan 24 000 katsojaan, lisäksi sen lähistölle valmistuu harjoituskenttiä. Aivan stadionin vierestä kulkee Binyaminan ja Askalonn välinen rautatie ja sen yhteyteen on tarkoitus rakentaa myös rautatieasema.


title: Netanya Stadion

text: Netanya Stadion on paikallisen jalkapalloseuran Maccabi Netanyan kotikenttä. Ensimmäinen kansainvälinen ottelu stadionilla pelataan 6. helmikuuta 2013, jolloin siellä kohtaavat Israelin ja Suomen jalkapallomaajoukkueet.


title: Public Library of Science

text: Public Library of Science (PLOS, aiemmin PLoS) on voittoa tavoittelematon tiedelehtien open access -julkaisija. Esimmäinen varsinainen PLOS-julkaisu, PLOS Biology, julkaistiin lokakuussa 2003. Yhteensä PLOS julkaisee seitsemää lehteä.


title: Public Library of Science

text: Kaikki PLOS-julkaisut ovat open access -julkaisuja. Ne julkaistaan Creative Commons nimeä-lisenssillä.


title: Public Library of Science

text: PLOS perustettiin vuonna 2000. Joulukuussa 2002 PLOS sai 9 miljoonan ja toukokuussa 2006 1 miljoonan dollarin lahjoituksen Gordon ja Betty Mooren -säätiöltä.


title: Public Library of Science

text: Varsinaisena julkaisijana PLOS aloitti 13. lokakuuta 2003, jolloin julkaistiin "PLOS Biology".


title: Public Library of Science

text: PLOS rahoittaa toimintaansa laskuttamalla artikkelien tekijöitä, näiden työntantajaa tai rahoittajaa. PLOS aloitti toimintansa lahjoitusten varassa mutta heinäkuussa 2011 PLOS ilmoitti pystyvänsä kattamaan toimintamenonsa omilla tuloillaan.


title: Suomen jalkapallon olympiajoukkue

text: Suomen jalkapallon olympiajoukkue oli vuosina 1979–1988 toiminut jalkapallomaajoukkue, joka edusti Suomea vuosien 1980, 1984 ja 1988 kesäolympialaisten karsinnoissa. Joukkue osallistui myös vuoden 1980 Moskovan olympialaisten jalkapalloturnaukseen. Kyseessä on edelleen viimeisin kesäolympialaisissa kilpaillut suomalainen palloilujoukkue. Olympiajoukkue toimi Suomen Palloliiton alaisuudessa Suomen A-maajoukkueen rinnalla.


title: Suomen jalkapallon olympiajoukkue

text: Olympialaiset oli vuoteen 1992 saakka rajattu pääsääntöisesti vain amatööriurheilijoille. Suomen olympiajoukkue perustettiin 1979, kun jalkapallon olympiaturnauksen sääntöjä muutettiin. Euroopan ja Etelä-Amerikan maista saivat vuoden 1980 kisoihin osallistua ammattilaiset, jotka eivät olleet pelanneet MM-kisojen karsintaotteluissa tai lopputurnauksissa. Vuoden 1984 kisoihin sääntöä muutettiin vielä niin, että vain MM-lopputurnauksessa esiintyneet pelaajat olivat edustuskelvottomia.


title: Suomen jalkapallon olympiajoukkue

text: Koska olympiajalkapalloon eivät osallistuneet kaikkien maiden parhaat pelaajat, ei Kansainvälinen jalkapalloliitto FIFA pidä niitä virallisina A-maaotteluina. FIFA:n ja joidenkin Suomen vastustajien käytännöstä poiketen Suomen Palloliitto kuitenkin laskee kaikki Olympiajoukkueen ottelut virallisiksi A-maaotteluiksi. Suomen olympiajoukkue pelasi yhteensä 27 ottelua 13 eri maata vastaan. Vastustajista Länsi-Saksa, Jugoslavia, Puola, ja Ruotsi eivät pidä otteluita virallisina. Lisäksi Tanska ei laske A-maaotteluiksi vuoden 1980 olympialaisten karsintapelejä.


title: Suomen jalkapallon olympiajoukkue

text: Suomen olympiajoukkuetta valmensi sen historian aikana neljä eri valmentajaa. Vuonna 1979 Moskovan kisojen karsinnoissa valmentajana toimi entinen Tšekkoslovakian maajoukkuepelaaja Jiří Pešek. Kun Suomi ei selviytynyt kisoihin, joutui Pešek jättämään tehtävänsä. Samassa karsintalohkossa pelanneiden Länsi-Saksan ja Norjan liityttyä Moskovan kisojen olympiaboikottiin, sai Suomi kuitenkin paikan turnauksesta. Moskovassa joukkuetta valmensi samaan aikaan myös A-maajoukkueen valmentajana työskennellyt Esko Malm.


title: Suomen jalkapallon olympiajoukkue

text: Seuraavan kerran olympiajoukkue koottiin vuonna 1983 Los Angelesin kisojen karsintoja varten. Valmentajana oli Martti Kuusela, joka Malmin tavoin toimi samaan aikaan A-maajoukkueen päävalmentajana. Vuonna 1986 alkaneissa Soulin olympialaisten karsinnoissa joukkueen peräsimessä oli Jukka Vakkila. Suomi ei selviytynyt kummallakaan kertaa itse kisoihin.


title: Suomen jalkapallon olympiajoukkue

text: Vuoden 1992 Barcelonan kisoista alkaen olympialaisissa ovat pelanneet pääosin alle 23-vuotiaista pelaajista koostuvat joukkueet. Euroopan osalta karsintana olympiaturnaukseen toimii alle 21-vuotiaiden EM-kilpailut.


title: Iskelmäkaruselli pyörii

text: Iskelmäkaruselli pyörii on Harry Orvomaan ohjaama musiikkielokuva vuodelta 1960 ja kolmas tuolloin tehdyistä iskelmäelokuvista.


title: Iskelmäkaruselli pyörii

text: Ohjaaja Orvomaa oli Scandia-musiikin toimitusjohtaja. Elokuva jäi hänen ainoaksi ohjauksekseen, ja hän myönsi sittemmin, ettei tiennyt elokuvan ohjaamisesta juuri mitään. Elokuvan menestys jäi vaatimattomaksi, eikä vuonna 1961 suunniteltua jatko-osaa tehty. Ammattinäyttelijöitä olivat ainoastaan Tommi Rinne sekä Teatterikoulun käynyt Vieno Kekkonen, joka tosin loi uransa laulajana.


title: Iskelmäkaruselli pyörii

text: Aikalaisarvioissa myönteistä huomiota sai ainoastaan tähtilaulaja Laila Kinnunen, muuten elokuvaa pidettiin amatöörimäisenä ja sen käsikirjoitusta hatarana. Käsikirjoituksen teki viihteen alalla ensimmäisenä yrityksenään myöhemmin televisioviihtessä menestynyt Aarre Elo.


title: Iskelmäkaruselli pyörii

text: Televisioesitysten yhteydessä on kritiikissä pidetty vetonaulanumerona Rock-Jerryn esittämää hokemaa ”wop-bop-a-loo-bop a-lop-bam-boom”, joka on alkujaan peräisin Little Richardilta.


title: Terhi

text: Terhi voi tarkoittaa seuraavia:


title: L.V.G. B.I

text: L.V.G. B.I oli saksalainen ensimmäisen maailmansodan alun kaksipaikkainen kaksitasoinen Luft-Verkehrs-Gesellschaftin (L.V.G.) valmistama tiedustelukone.


title: L.V.G. B.I

text: Koneen valmistaja oli Luft-Verkehrs Gesellschaft (L.V.G.) ja se oli ensimmäinen yhtiön suunnittelema ja valmistama lentokone.


title: Organisaatiokehitys

text: Organisaatiokehitys on organisaatioiden johtamisen osa-alue. Kehittämiseen liittyy liiketaloudellisia ja organisaatiopsykologisia näkökulmia. Organisaatioiden kehittämistä opetetaan osana kauppatieteiden johtamisen koulutusta.


title: Vespot

text: Vespot (Grammicolepididae) on pietarinkaloihin kuuluva heimo. Heimon lajeja tavataan syvistä vesistä Atlantista ja Tyynestämerestä.


title: Vespot

text: Vespojen heimoon kuuluu 3 sukua ja 3 lajia. Heimo jaetaan 2 alaheimoon, jotka ovat Grammicolepidinae ja Macrurocyttinae. Vespolajit ovat piikkivespo ("Grammicolepis brachiusculus"), piikkipietari ("Macrurocyttus acanthopodus") ja täplävespo ("Xenolepidichthys dalgleishi"). Kooltaan heimon kalat ovat pieniä tai keskikokoisia, suurimmat niistä voivat saavuttaa 65 cm:n pituuden. Ruumis on kaloilla usein litteä ja korkea ja muodoltaan nelikulmainen. Tyypillisiä piirteitä ovat myös 5–7 selkäevän ja 2 tai 3 peräevän piikkiä, jotka ovat selkeitä erityisesti piikkipietarilla, pienikokoinen suu sekä korkeat ja kapeat suomut. Nuorten vespojen toinen selkäevän ruodoista ja ensimmäinen peräevän ruodoista ovat hyvin pitkät, jopa pidemmät kuin kalan kokonaispituus. Väritykseltään vespot ovat hopeanharmaita ja ruumissa voi olla tummempia täpliä erityisesti nuorilla kaloilla.


title: Vespot

text: Vespolajeja tavataan laikuttaisesti lämpimiltä alueilta Atlnatista ja Tyynestämerestä. Ne ovat syvänveden kaloja, jotka elävät tyypillisesti lähellä pohjaa 100–800 metrin syvyydessä.


title: Joensuun ravirata

text: Joensuun ravirata sijaitsee Mehtimäen alueella Linnunlahden kaupunginosassa aivan Joensuun keskustan tuntumassa. Se otettiin käyttöön vuonna 1974. Uusi ravirata korvasi Joensuu keskuskentän ympärillä sijainneen entisen radan, joka oli rakennettu jo vuonna 1903. Raviradan katsomorakennus valmistui 1981.


title: Joensuun ravirata

text: Joensuun tärkein vuosittainen tapahtuma on lämminverisille tarkoitettu suurkilpailu Joensuu-ajo, joka on järjestetty vuodesta 1991 lähtien. Kuninkuusravit raviradalla on ajettu vuosina 1984, 2000 ja 2015. Joensuun vanhalla raviradalla ne järjestettiin 1948.


title: Joensuun ravirata

text: Vuonna 2010 raviradan yhteyteen valmistui Joensuun kaupungin eläinklinikka.. Raviradan vieressä on Laulurinne sekä Joensuun leirintäalue.


title: Laakso (Arda)

text: Laakso () on ihmisten kaupunki J. R. R. Tolkienin luomassa fiktiivisessä Keski-Maassa.


title: Laakso (Arda)

text: Laakson kaupunki perustettiin noin 2600-luvulla Kolmannella Ajalla. Se rakennettiin kääpiövaltakunta Ereborin lähelle. Sekä Erebor että Laakso hyötyivät toisistaan kovasti, sillä kääpiöiden takomia kalleuksia vastaan laaksolaiset antoivat näille viljaa ja muita elintarvikkeita. Vuonna 2770 Kolmatta Aikaa kun lohikäärme Smaug valtasi Ereborin, hän tuhosi samalla myös Laakson kaupungin ja surmasi sen kuninkaan, Girionin. Girionin suku kuitenkin säilyi, sillä hänen vaimonsa ja poikansa selvisivät kaupungin tuhosta ja pakenivat järvikaupunki Esgarothiin.


title: Laakso (Arda)

text: Vuonna 2941 Kolmatta Aikaa Girionin perijä, Bard Jousimies, surmasi Esgarothiin hyökänneen Smaugin Mustalla nuolella. Girionilla sanottiin olleen smaragdikaulakoru, joka löytyi Smaugin aarteen joukosta. Bard antoi tämän kaulakorun haltiakuningas Thranduilille kiitoksena tämän avusta. Viiden armeijan taistelun jälkeen Bardille lahjoitettiin neljästoistaosa Ereborin kullasta ja hopeasta. Niillä hän jälleenrakennutti sekä Esgarothin että Laakson kaupungin, johon muuttaneita Esgaorthin asukkaita alettiin kutsua "bardilaisiksi".


title: Laakso (Arda)

text: Laakson kaupunki tuhoutui kuitenkin uudestaan Sormuksen sodassa kun Mordorin ja itäläisten joukot hyökkäsivät. Kaupungin asukkaat pakenivat turvaan Ereboriin. Taisteluissa Laakson kuningas Brand, Bardin pojanpoika, sekä Ereborin kuningas Dáin Rautajalka saivat surmansa. Mutta Sauronin tuhon jälkeen Laakson kaupunki rakennettiin uudestaan.


title: Laakso (Arda)

text: Laakson kieli () on käännetty muinaisnorjaksi. Smaugin nimi on oikeasti Laakson kielellä "Trâgu".


title: Laakso (Arda)

text: Kolmannen Ajan kääpiöt kutsuvat aina itseään muiden kansojen keskuudessa laaksolaiskielisillä nimillä, eivätkä koskaan kerro näille oikeita khuzdulinkielisiä nimiään.


title: Violet

text: Violet voi viitata johonkin seuraavista:


title: Hyvästä

text: Hyvästä (, "Peri tagathou") oli Aristoteleen kirjoittama filosofinen, metafysiikkaa käsitellyt teos. Se ei ole säilynyt nykyaikaan, mutta siitä tunnetaan joitakin katkelmia myöhempien antiikin aikaisten kirjailijoiden teosten kautta.


title: Hyvästä

text: Teos tunnetaan muun muassa Diogenes Laertioksen Aristoteleen teosten luettelosta. Tämän mukaan teos käsitti kolme kirjaa. Teos on joskus luettu Aristoteleen dialogien joukkoon, mutta se ei todennäköisesti ollut dialogi, vaan luettavissa Aristoteleen metafysiikkaa käsittelevien didaktisten teosten joukkoon yhdessä teoksen "Ideoista" kanssa.


title: Hyvästä

text: Teos oli selonteko Platonin pitämästä puheesta nimeltä ”Hyvästä”, joka käsitteli nimestään huolimatta lähinnä metafysiikkaa: Platon selvitti siinä ideaoppinsa viimeisintä vaihetta, joka oli teoria ideaaliluvuista. Dialogissa Aristoteles vastustaa Platonin matemaattista metafysiikkaa samoin kuten kirjoittamassaan dialogissa "Filosofiasta", joka on myös kadonnut. Teos on todennäköisesti kirjoitettu ennen Platonin kuolemaa vuonna 347 eaa.


title: Hyvästä

text: Teoksesta säilyneet katkelmat ovat merkittäviä Platonin ideaopin kehityksen tuntemisen kannalta, koska Platonin ideaalilukuteoriasta tiedetään vain vähän.


title: Ideoista

text: Ideoista (, "Peri ideōn") oli Aristoteleen kirjoittama filosofinen, metafysiikkaa käsitellyt teos. Se ei ole säilynyt nykyaikaan, mutta siitä tunnetaan joitakin katkelmia myöhempien antiikin aikaisten kirjailijoiden teosten kautta.


title: Ideoista

text: Teos käsitteli ennen kaikkea universaalien ongelmaa ja esitti samalla hyökkäyksen Platonin ideaoppia vastaan. Aristoteles katsoo, että Platonin argumentit osoittavat kyllä sen, että universaalit ovat olemassa jossakin yleisessä ja metafyysisesti ohuessa merkityksessä, mutta eivät täysimittaisina platonilaisina ideoina. Aristoteles esittää teoksessa mm. tunnetun ”kolmannen ihmisen argumenttinsa”.


title: Ideoista

text: Teos edustaa näin yhdessä Aristoteleen dialogin "Filosofiasta" kanssa sitä vaihetta, jolloin Aristoteles alkoi ottaa etäisyyttä opettajansa oppeihin. Gail Finen mukaan Aristoteles näki selvän eron Sokrateen ja Platonin ideaoppien välillä, eikä Aristoteleen ja Platonin ideoita koskevissa erimielisyyksissä ollut kyse pelkästä nokkapokasta opettajan ja oppilaan välillä, vaan suuresta erimielisyydestä kahden metafyysikon välillä.


title: Ideoista

text: Teoksen katkelmia on säilynyt ainoastaan Aleksanteri Afrodisiaslaisen kautta. Tämä hyödynsi teosta Aristoteleen "Metafysiikan" kommentaarissaan, jossa hän selventää niitä perusteita, joilla Aristoteles kritisoi ideaoppia "Metafysiikkansa" ensimmäisessä kirjassa. Mitä ilmeisimmin Aristoteleen "Metafysiikassa" esittämä kritiikki perustui teoksessa "Ideoista" laajemmin esitettyyn arvosteluun.


title: Ideoista

text: Aleksanteri laittaa lainaamansa katkelmat Aristoteleen nimiin. Teoksen sisältö myös sopii yhteen sen kanssa, mitä Aristoteles sanoo ideaopista "Metafysiikassa". Ulkoinen todistusaineisto siitä, että teos todella on Aristoteleen kirjoittama, on kuitenkin heikkoa, eivätkä kaikki tutkijat ole hyväksyneet teoksen aitoutta. Aristoteles käsitteli ideaoppia myös teoksessaan "Hyvästä", joka sekin on kadonnut.


title: Runo-Kaarina-palkinto

text: Runo-Kaarina on vuosittainen, valtakunnallinen runokokoelmakilpailu esikoisrunoilijoille. Kilpailuaika on vuosittain Runebergin päivästä elokuun alkupuolelle. Kilpailu on avoin kaikille suomenkielisille runoille ja runojen aihe on vapaa. Kaarinan kaupunki julkaisee kustannuksellaan kilpailun voittaneen runoteoksen Turun Kirjamessuilla.


title: Runo-Kaarina-palkinto

text: Vuonna 1994 ensimmäisen kerran järjestetty Runo-Kaarina on vakiinnuttanut asemansa merkittävänä runokilpailuna Suomessa. Vuosina 1994 ja 1996 se järjestettiin kutsukilpailuna, mutta muutoin kuka tahansa on voinut osallistua. Ainoa vaatimus on, ettei osallistuja ole aiemmin julkaissut runokokoelmaa.


title: Runo-Kaarina-palkinto

text: Kilpailun suojelija on tasavallan presidentin puoliso, runoilija Jenni Haukio, joka sai itse palkinnon 1999. Valintaraadin puheenjohtajana kaudella 2013–2016 on kirjailija Kari Levola. Aiemmin valintaraatia johti kilpailun perustajajäsen Harri Raitis.


title: Runo-Kaarina-palkinto

text: Voittoteosten lisäksi Kaarinan kaupungin runokirjojen sarjassa on ilmestynyt juhlajulkaisu "Runoa, Kaarina, Runoa! Runo-Kaarinan 20 ensimmäistä vuotta" (2013).


title: Harry Hopkins

text: Harry Lloyd Hopkins (27. elokuuta 1890 – 29. tammikuuta 1946) oli yhdysvaltalainen poliittinen taustavaikuttaja ja presidentti Franklin D. Rooseveltin monivuotinen läheinen avustaja. Hän oli yksi New Dealin pääarkkitehdeistä. Toisen maailmansodan aikana Hopkins toimi Rooseveltin ehkä tärkeimpänä neuvonantajana. Hän kävi useita neuvotteluja Winston Churchillin ja Josef Stalinin kanssa Rooseveltin edustajana. Hopkins toimi monta vuotta Rooseveltin kabinetissa ilman ministerin salkkua ja sai siksi lempinimekseen ”avustava presidentti”. Hän työskenteli lyhyen ajan elinkeinoministerinä "(Secretary of Commerce)" vuosina 1938-1940. Ammattitaustaltaan Hopkins oli sosiaalityöntekijä. Hän oli naimisissa kolme kertaa. Ensimmäisessä avioliitossa syntyi kolme lasta. Hopkins kärsi pitkään mahasyövästä ja siihen liittyvään leikkauksen komplikaatioista. Hän kuoli 55-vuotiaana.


title: Sonja Pekkola

text: Sonja Pekkola (s. 23. toukokuuta 1993 Espoo) on suomalainen sulkapalloilija, joka edustaa Tapion Sulkaa. Hän voitti naisten kaksinpelin suomenmestaruuden vuonna 2013.


title: Sonja Pekkola

text: Pekkola kuuluu Suomen Sulkapalloliiton Rio Team -harjoitusryhmään, jonka tavoitteena on saada 2–4 sulkapalloilijaa mukaan vuoden 2016 kesäolympialaisiin. Maailmanlistalla hän on ollut parhaimmillaan 213:s.


title: Sonja Pekkola

text: Ennen keskittymistä sulkapalloon Pekkola harrasti muun muassa taitoluistelua ja ratsastusta.


title: Hopkins

text: Hopkins on muun muassa seuraavien henkilöiden sukunimi:


title: Aleksandr Belov

text: Aleksandr Belov (9. marraskuuta 1951 Leningrad, Venäjän SFNT – 3. lokakuuta 1978 Leningrad, Venäjän SFNT) oli neuvostoliittolainen koripalloilija. Hän kuoli vuonna 1978 harvinaiseen syöpään kesken peliuransa. Kuolemansa jälkeen hänet valittiin FIBA Hall of Fameen.


title: Aleksandr Belov

text: Belov aloitti pääsarjauransa Spartak Leningradissa vuonna 1966. Seuran paidassa hän voitti Cup-voittajien cupin vuosina 1973 ja 1975 sekä Neuvostoliiton-mestaruuden vuonna 1975. Kausi 1977–1978 oli hänen viimeisensä ennen kuolemaa.


title: Aleksandr Belov

text: Belov pelasi Neuvostoliiton maajoukkueessa menestyksekkään uran. Hän voitti vuoden 1972 olympialaisista kultaa sekä vuoden 1976 olympialaisista pronssia. Lisäksi hän saavutti kultamitalit sekä MM-kilpailuista että EM-kilpailuista.


title: Väino Poikalainen

text: Väino Poikalainen (6. huhtikuuta 1947 Illuka, Viro SNT) on virolainen maidontuotannon ja sen teknologian kehittäjä sekä kalliopiirrosten tunnettu harrastaja. Hän toimii Viron maatalousyliopiston professorina.


title: Väino Poikalainen

text: Väino Poikalainen syntyi talonpoikaiseen sukuun Illukan kunnassa Virumaalla ja suoritti Kohtla-Järven lukion vuonna 1965. Lukion jälkeen hän opiskeli Tartossa Viron maatalouden akatemia (), joka käytti nimeä Viron maatalousyliopisto () vuosina 1991−2005, ja jonka nykyinen nimi on Viron maatalousyliopisto (). Poikolainen opiskeli vuodesta 1971 EPA:n eläintieteellisessä maidontuotantoa valmistuen vuonna 1994 päättötyönään lehmien ruumiinlämmön mittaamisesta digitaalisesti. Hän jatkoi opintojaan vuosina 1994−98 väitellen vuonna 1999 aiheesta "Lehmän ruumiinlämpö terveydentilan indikaattorina automaattisessa maidontuotannossa".


title: Väino Poikalainen

text: Opiskeluaikanaan hän toimi erilaisissa tutkimusta lähellä olevissa tehtävissä. Vuodesta 1977−1994 hän on ollut EPA:n ja EPMÜ:n assistenttina ja tutkijana ja vuodesta 1994 lähtien hän on ollut EPMÜ:n tutkijana. Vuodesta 2000 alkaen hän toimi dosenttina maidontuotannon instituutissa ja vuodesta 2005 Eläinlääketieteen- ja eläintuotannon instituutissa elintarviketutkimuksen dosenttina. Hän on toiminut siellä siellä professorina vuodesta 2007 lähtien.


title: Väino Poikalainen

text: Vuodesta 1982 hän on osallistunut Karjalan kalliopiirrosten tutkimiseen ja tehnyt Viron muinaistaideseuran () mukana lukuisia retkiä piirroskohteisiin Äänisjärvelle ja Uikujoelle. Retkien tarkoituksena on ollut kalliopiirrosten dokumentointi ja tutkiminen. Muinaistaideseuran tutkimusretkien materiaalit julkaistiin vuonna 1998 kirjana "Väino Poikalainen & Enn Ernits: Rock Carvings of Lake Onega: The Vodla Region". Poikalainen sai kalliopiirrosten parissa tekemästään työstä 5. luokan Valkoisentähden kunnimerkin (V klassi Valgetähe) vuonna 1999.


title: Generali PanEurope

text: Generali Pan Europe on Irlantiin rekisteröity vakuutusyhtiö. Yhtiön on osa Generali Group -konsernia, joka on listattu Fortunen "Global 500" -listalla maailman 48:nneksi suurimmaksi yritykseksi.


title: Generali PanEurope

text: General Groupilla on maailmanlaajuisesti yli 82000 työntekijää, 65 miljoonaa asiakasta ja hallinnoitavia varoja 460 miljardia euroa.


title: Tyhjiökypsennys

text: Tyhjiökypsennys eli vakuumikypsennys eli sous vide -kypsennys tarkoittaa matalassa lämpötilassa kypsentämistä. Raaka-aineet paloitellaan ja pakataan ilmatiiviisen muoviseen tyhjiöpussiin. Se kypsennetään alhaisessa noin 75–90 asteen lämpötilassa ja jäähdytetään nopeasti alle +3 celsiusasteeseen, jossa se säilyy joitakin viikkoja. Ruoan maku ja rakenne säilyvät tässä menetelmässä tavallista kypsennystä paremmin.


title: Tyhjiökypsennys

text: Menetelmä on erityisen suosittu suurkeittiöissä mutta alkanut yleistyä myös kotikeittiöissä. Raaka-aineet voidaan esikypsentää, esim. ruskistaa, ennen pakkaamista muoviin. Kun ruoka otetaan säilytyksestä, se on heti kuumennettava ja tarjoiltava.


title: Tyhjiökypsennys

text: Menetelmän ainoa ongelma ja riskitekijä on bakteerien jääminen raaka-aineeseen. Siksi valmistelussa on noudatettava huolellista hygieniaa.


title: Aleksandr Gomelski

text: Aleksandr Jakovlevitš Gomelski (, 18. tammikuuta 1928 Kronstadt – 16. elokuuta 2005 Moskova) oli venäläinen koripallovalmentaja. Hänellä oli merkittävä rooli maan koripallossa ja häntä kutsuttiinkin ”Venäjän koripallon kummisedäksi”. Gomelski kuoli vuonna 2005 pitkäaikaisen syövän jälkeen.


title: Aleksandr Gomelski

text: Gomelski aloitti koripallon valmentamisen vuonna 1945 Leningradissa, jossa hän oli paikallisen koulujoukkueen valmentaja. Hän opiskeli myös maan urheiluvalmentajien koulussa. Gomelski toimi asemassa vuoteen 1948 asti, jonka jälkeen hän siirtyi SKA Leningradin päävalmentajaksi. Hän valmensi joukkuetta vuoteen 1953 asti.


title: Aleksandr Gomelski

text: Vuonna 1953 Gomelski siirtyi valmentamaan riikalaista ASK Rīgaa. Hän voitti joukkueen valmentajana ensimmäisen Neuvostoliiton-mestaruutensa vuonna 1955. Lisäksi Gomelski valmensi joukkueen mestaruuteen myös vuosina 1957 sekä 1958. Joukkue oli mukana myös vastaperustetussa Euroopan cupissa vuonna 1958. Tällöin joukkue eteni loppuotteluihin Akademik Sofiaa vastaan ja voitti sarjan mestaruuden otteluvoitoin 2–0. Myös kausina 1958–1959 sekä 1959–1960 ASK Rīga voitti kauden mestaruuden. Joukkue onkin Euroopan cupin historian ainoa joukkue Jugoplastika Splitin lisäksi, joka on voittanut sarjan mestaruuden kolmasti perättäin. Rīga eteni Euroopan cupin lopputteluihin myös kaduella 1960–1961, mutta tällöin TsSKA Moskova voitti loppuottelusarjan.


title: Aleksandr Gomelski

text: Gomelski valmensi Neuvostoliiton maajoukkuetta useassa pätkässä. Hänet myös erotettiin lukuisia kertoja maajoukkueen päävalmentajan paikalta, mikäli maa ei ollut menestynyt tarpeeksi hyvin. Toisaalta Gomelski kutsuttiin nopeasti takaisin valmentajaksi. Taustalla ajateltiin olevan Gomelskin liiketoiminta, jota valtio ei hyväksynyt. Muun muassa vuonna 1993 Gomelski paljasti haastattelussa, että hänet oli vapautettu valmentajapestistä poliittisten syiden takia.


title: Aleksandr Gomelski

text: Ensimmäisen kerran Gomelski oli maajoukkueen valmennuksessa vuonna 1958 ja jatkoi tehtävissä vuoteen 1960 asti. Tänä aikana maa voitti yhden Euroopan-mestaruuden. Gomelski siirtyi myöhemmin maajoukkueen päävalmentajaksi ja johdatti Neuvostoliiton Euroopan-mestariksi vuonna 1961.


title: Aleksandr Gomelski

text: Aleksandr Gomelskin oma poika kuvailee isänsä olleen psykologinen valmentaja, joka oli hyvin taktinen. Hänen mukaansa Gomelski kohteli pelaajia kuin omia lapsiaan ja pelaajat kutsuivat häntä "papaksi". Toisaalta hänet tunnettiin myös määrätietoisena valmentajana, joka oli tiukka tavoitteiden saavuttamisesta. Gomelski oli ensimmäisiä eurooppalaisia valmentajia, joka toi peliin elementtejä yhdysvaltalaisesta koripallosta.


title: Aleksandr Gomelski

text: Gomelski syntyi juutalaiseen perheeseen ja hänen isänsä oli töissä armeijassa. Myöhemmin aikuiselämässään Aleksandr Gomelskin sai neljä poikaa. Hän julkaisi elämänsä aikana kymmenen koripalloa käsittelevää kirjaa. Myös Gomelskin veli, Jevgeni Gomelski, oli koripallovalmentaja.


title: Pentti Savolainen (raviohjastaja)

text: Pentti Savolainen (s. 6. maaliskuuta 1930 Nurmijärvi) on suomalainen entinen raviohjastaja ja -valmentaja. Hän on myös yksi kaikkien aikojen menestyksekkäimpiä suomenhevoskasvattajia. Savolaisen kasvattamat hevoset ovat voittaneet Ravikuninkaallisen tittelin yhteensä ennätykselliset 13 kertaa.


title: Pentti Savolainen (raviohjastaja)

text: Savolainen muistetaan erityisesti 1970- ja 1980-lukujen menestyshevosistaan Vekseli ja Vekkuliina. Vekselillä hän voitti Ravikuninkuuden viidesti vuosina 1979–1982 sekä 1984.Vekkuliinan hän ohjasti Ravikuningattareksi kolmasti peräkkäin vuosina 1984–1986. Vuonna 1984 Joensuussa Savolainen voitti molemmat tittelit. Vastaavaan ei ole Kuninkuusravien 80-vuotisen historian aikana pystynyt kukaan muu. Lisäksi Savolaisen kasvattama Vieteri voitti Ravikuninkuuden Kaarlo Partasen ohjastamana viidesti vuosina 1973–1974 sekä 1976–1978.


title: Pentti Savolainen (raviohjastaja)

text: Nykyään Mäntsälässa asuva Savolainen päätti ohjastajan uransa vuonna 2002.


title: Adam Garcia

text: Adam Gabriel Garcia (s. 1. kesäkuuta 1973 Wahroonga, Uusi Etelä-Wales, Australia) on australialainen näyttelijä.


title: Skalpeeraus

text: Skalpeeraus ( < 'päänahka') on toimenpide, jossa elävältä tai surmatulta viholliselta poistetaan päänahka tai osa siitä voitonmerkiksi. Intiaanit ovat tunnettuja tästä toimenpiteestä, joskin tapaa harjoittivat myös jotkin muutkin kansat, eivätkä kaikki intiaanikansat harjoittaneet sitä. Arkeologisten tutkimusten mukaan skalpeeraus oli vanha sodankäynnin perinne Amerikassa jo kauan ennen eurooppalaisten tuloa. Vuodelta 1325 peräisin olevassa etelädakotalaisessa joukkohaudassa on yli 400 ihmisen jäännökset, joissa on skalpeerauksen merkkejä.


title: Skalpeeraus

text: Päänahkoja esiteltiin urotekojen merkkinä. Intiaaninaiset esittelivät kuivattuja ja puukehyksille pingotettuja päänahkoja usein myös tansseissa, joilla oli yhteyksiä hedelmällisyyden vaalimiseen. Päänahat hävitettiin usein voitonjuhlien jälkeen, mutta joitain on säilynyt.


title: Pidot (Epikuros)

text: Pidot (; ) oli Epikuroksen kirjoittama pidot-lajityyppiin lukeutuva filosofinen teos. Se ei ole säilynyt nykyaikaan, mutta siitä tunnetaan joitakin katkelmia muilta antiikin aikaisilta kirjailijoilta.


title: Pidot (Epikuros)

text: Teoksen mainitsee Epikuroksen kirjoitusten joukossa Diogenes Laertios. Merkittävimmät katkelmat teoksesta ovat peräisin Athenaioksen teoksesta "Deipnosofistai" sekä Plutarkhoksen teoksista "Pöytäpuheita" ja "Kolotesta vastaan". Näistä kaksi ensin mainittua käsittelivät nekin pitoja.


title: Pidot (Epikuros)

text: Athenaioksen mukaan teoksessa ei ollut muiden pidot-lajityyppiin kuuluvien teosten tavoin minkäänlaista kuvausta itse pitojen ajasta, paikasta ja tilanneyhteydestä. Sen sijaan siinä puhuttiin filosofiasta kuin oltaisiin luennolla. Pidoissa oli läsnä pelkästään filosofeja.


title: Pidot (Epikuros)

text: Eräiden katkelmien mukaan pidoissa on keskusteltu muun muassa ruoansulatuksesta, ruumiissa ja viinissä olevasta lämmöstä sekä kuumeesta. Epikuros sivuaa samalla atomioppiaan: viini ei synnytä ruumiissa lämpöä, siinä olevat atomit vain ovat järjestyneet niin, että se saattaa saada toisissa aikaan lämmön ja toisissa viilennyksen tunteen. Toisten katkelmien mukaan pidoissa on käsitelty myös sopivaa aikaa yhdynnälle: eräs kysymys on, onko parempi yhtyä ennen pitoja vai niiden jälkeen. Plutarkhoksen mukaan eräät tuomitsivat tällaisen aiheen käsittelyn nuorten kuulijoiden läsnä ollessa. Hänen mukaansa Epikuros halusi kuitenkin korostaa nuorille kuulijoilleen, että yhdyntä on aina haitallista, mutta haitallisinta syömisen ja juomisen jälkeen. Sen tulisi mieluummin tapahtua ennen syömistä ja juomista, jotta ruoansulatus ei häiriintyisi ruumiin atomien liiallisen häiriötilan vuoksi.


title: Kempeleen kunnanvaltuusto

text: Kempeleen kunnanvaltuusto on Kempeleen kunnan ylin päättävä elin. Kunnanvaltuustossa istuu 39 valtuutettua (1.6.2017 alkaen, aiemmin 43).


title: Chilen avoin tennisturnaus

text: Chilen avoin tennisturnaus (sponsorin mukaan VTR Open) on tenniksen miesten ammattilaisturnaus, joka järjestetään Viña del Marissa, Chilessä. Turnaus pelataan massakentillä ja se kuuluu ATP World Tour 250 -sarjaan.


title: Chilen avoin tennisturnaus

text: Vuonna 1992 lakkautettiin kolme ATP-turnausta Brasiliassa. Kun ATP päätti pitää nämä turnaukset Latinalaisessa Amerikassa, Fillolin veljekset päättivät ostaa järjestämisoikeudet pitääkseen yhden näistä turnauksista Chilessä. Ensimmäinen turnaus pidettiin Santiagossa marraskuussa 1993. Vuonna 1999 turnausta ei järjestetty johtuen ATP:n päätöksestä siirtää se helmikuulle 2000. Vuonna 2001 turnaus siirrettiin Viña del Mariin. Vuonna 2010 turnaus palasi jälleen Santiagoon, mutta vuodesta 2012 alkaen se on jälleen pelattu Viña del Marissa.


title: Chilen avoin tennisturnaus

text: Vuoden 2007 turnauksessa käytettiin 24 pelaajan lohkovaiheformaattia. Koska formaatissa kuitenkin ilmeni ongelmia muissa turnauksissa, ATP päätti palata vanhaan pudotuspeliformaattiin. Näin ollen Chilen avoimet palasi vanhaan 32 pelaajan kaavioon vuonna 2008.


title: Chilen avoin tennisturnaus

text: Useita top 10 -pelaajia on osallistunut tähän turnaukseen, mukaan lukien Mats Wilander, Jim Courier, Jiří Novák, Marcelo Ríos, Carlos Moyà, Gustavo Kuerten, Àlex Corretja, Tommy Haas, Magnus Norman, Sergi Bruguera, Guillermo Coria, David Nalbandian, Gastón Gaudio, Fernando González, Tommy Robredo, Nicolás Lapentti, Albert Costa, Alberto Berasategui, Emilio Sánchez, Guillermo Cañas, Mariano Puerta, Nicolás Massú, David Ferrer, Fernando Verdasco, Juan Monaco, Rafael Nadal, ja Félix Mantilla.


title: Nässjan laivalatomus

text:
Nässjan laivalatomus sijaitsee Nässjassa Vadstenan kunnassa Itä-Götanmaalla Ruotsissa. Laivalatomus on osa suurempaa kalmistoa Vätterniin pistävässä Nässjön niemessä. Se löydettiin ja kaivettiin esille vuonna 1953.
Latomus on soikea, eikä siihen kuulu "keula- tai peräkiviä", mikä saattaa johtua kivenotosta. Se on 44 metriä pitkä ja 18 metriä leveä ja muodostuu 24 suuresta ja harvaan asetellusta kivestä. Kivistä 10 on pystyyn nostettuja. Kiviä yhdistää matala valli, joka on paikoin 2−3 metriä leveä, mutta vain 10−20 senttimetriä korkea. Nässjön latomus muistuttaa Askebergan laivalatomusta, joka on Skövden kunnassa noin 50 kilometriä Nässjasta länteen. Siinäkin on 24 kiveä, ja sen muotokin on samanlainen.


title: Nässjan laivalatomus

text: Kalmistossa tunnetaan 23 kiinteää muinaisjäännöstä, ja sen mitat ovat 110 × 70 metriä. Laivalatomuksen lisäksi siellä on kaksi hautakumpua, 17 pyöreää kehäkivetystä, yksi nelikulmainen kehäkivetys (6 × 6 metriä), yhdet käräjäkivet keskuskivellä ja lisäksi yksi pystyyn nostettu kivi (vertaa Laitilan Kalvan viikatekivi). Käräjäympyrässä on 6 kiveä, ja se on halkaisijaltaan 6 metriä. Myös se on ladottu maasta kohoavalle matalalle vallille.


title: Gold

text: Gold (englantia, suom. 'kulta') voi viitata johonkin seuraavista:


title: Käännössarjakuva Suomessa

text: Suomeksi käännetyn sarjakuvan historia alkaa vuodesta 1857, jolloin julkaistiin Rodolphe Töpfferin kuvakirja "Koipeliinin Linnustus".


title: Käännössarjakuva Suomessa

text: Eurooppalaiset sarjakuvatutkijat ovat nostaneet ensimmäisenä sarjakuvana esiin sveitsiläisen Rodolphe Töpfferin sarjakuvamaisesti kerrotut kirjat 1800-luvun puolivälistä. Töpfferin seitsemästä sarjakuvakirjasta viimeinen, "L’Histoire de M. Cryptogame", ilmestyi 1845. Suomessa kertomus nähtiin käännettynä nimellä ”Herra Koipeliinin linnustus” "Sanomia Turusta" -lehdessä 1857, ja kaksi vuotta myöhemmin siitä ilmestyi kaksi ensimmäistä osaa "Lukemista kansalle" -vihkosarjassa. Kaksi jälkimmäistä osaa julkaistiin vuonna 1862. Lisätty painos julkaistiin nimellä "Herra Koipeliinin merkilliset matkat ja eriskummalliset kohtalot maalla ja merellä" 1871, kolmas painos 1923 Gummeruksen julkaisemana, seuraavat painokset 1934 ja 1972. Kirja julkaistiin ilman tekijätietoja ja pilkottuna kuvakirjaksi.


title: Käännössarjakuva Suomessa

text: Ensimmäinen todellinen suomenkielinen sarjakuvajulkaisu on "Amerikkalainen kuvakirja" vuodelta 1904. Osakeyhtiö Minervan julkaisemassa 20-sivuisessa kirjasessa nähtiin ensi kerran yhdysvaltalaisia sanomalehtisarjakuvia Suomessa. Nimettömistä ja ilman tekijätietoja julkaistuista sarjoista nykyisin tunnetuin on "Kissalan pojat". 1910–1930-luvuilla Suomessa ilmestyi lehdissä satunnaisesti eri sarjoja. Vuonna 1929 "Uudessa Suomessa" alkoi ilmestyä "Bonzo", "Helsingin Sanomissa" "Felix Kissa" ja sanomalehti "Karjalassa" "Matti Mainio ja Jussi Juonio". George McManusin "Vihtori ja Klaara" aloitti "Uudessa Suomessa" 1930. "Mikki Hiiri" ilmestyi lyhyen aikaa "Aamulehdessä" vuonna 1930 ja myöhemmin "Helsingin Sanomissa". Pian suomalaisissa sanoma- ja aikakauslehdissä ilmestyi kymmenittäin amerikkalaisia sarjakuvia. Suosituimpia sarjoja ryhdyttiin 1930-luvulla kokoamaan myös omiksi julkaisuikseen, jotka enteilivät Yhdysvalloissa keksittyä sarjakuvalehtimuotoa. "Vihtori ja Klaara" -sarjoista koottiin useita albumeja, "Karjala" julkaisi kolme "Pikku Anni" -kokoelmaa ("Little Annie Rooney"). "Suomen Sosialidemokraatti" julkaisi "Helmi ja Heikki" -albumin 1936. Aikakauslehdissä ilmestyneestä Alex Raymondin jatkuvajuonisesta sarjasta "Iskevä Salama" (Flash Gordon) julkaistiin albumillinen seikkailuja 1938.


title: Käännössarjakuva Suomessa

text: Toisen maailmansodan jälkeen amerikkalaiset ilmiöt tulivat muotiin, mukaan lukien sarjakuvalehdet. Vuonna 1951 Sanoma aloitti "Aku Ankan" julkaisemisen. "Aku Ankasta" tuli poikkeuksellisen suosittu. Se oli ensimmäinen kokonaan nelivärinen sarjakuvalehti, ja sen kohderyhmänä olivat sekä tytöt että pojat. Tärkein tekijä suosion taustalla oli kuitenkin Carl Barksin käsikirjoittamat ja piirtämät sarjat, joita julkaistiin alkuvuosina runsaasti. Suomalaisen "Aku Ankan" kieli oli alusta alkaen huolellista ja rikasta, ja se on tuonut sanontoja yleiskieleen. Parhaita Aku Ankan piirtäjiä, muiden muassa Barksia ja myöhemmin Don Rosaa on julkaistu albumeissa.


title: Käännössarjakuva Suomessa

text: Albumisarjakuva tuli Suomeen 1970-luvulla. Sanoma-yhtiö alkoi julkaista René Goscinnyn ja Albert Uderzon "Asterix"-albumisarjaa vuonna 1969. Sarjan menestys myös aikuislukijoiden keskuudessa löi ranskalaisen kielialueen laatusarjakuvan läpi Suomessa. Outi Wallin ja Jorma Kaparin suomennokset toivat humoristisen ja parodisen sarjan hengen lähelle suomalaista lukijaa. Otava puolestaan aloitti samana vuonna Goscinnyn ja Morrisin lännenparodian "Lucky Luke". Vuonna 1968 Sanoma-yhtiö alkoi julkaista kokoelmina myös yhtä yhdysvaltalaisen strippisarjakuvan merkittävintä teosta, Charles M. Schulzin "Tenavia". Lukijoiden suosima sarja oli aloittanut "Ilta-Sanomissa" 1959. 1970-luvulla eri kustantajat kokeilivat useiden albumisarjojen julkaisemista, mutta yksikään ei noussut samaan suosioon kuin "Asterix", "Lucky Luke" tai Hergén "Tintti". Esimerkiksi WSOY kokeili Jacques Martinin luomaa "Alixia" 1974–1975 kahdeksan albumin verran.


title: Käännössarjakuva Suomessa

text: 1980-luvun alussa merkittävin sarjakuvien kustantaja oli Markku Jalavan vuonna 1981 perustama Jalava. Aluksi kustantamo julkaisi albumeissaan vanhaa strippisarjakuvaa, kuten alkuperäistä "Kippari Kallea" ja 1950-luvun "Masia". Vuonna 1982 Jalava julkaisi Will Eisnerin kirjan "Talo Bronxissa". Sarjakuvaveteraanin teos oli ilmestynyt Yhdysvalloissa vuonna 1978. Eisner itse nimitti sitä ilmaisulla ”graphic novel”, sarjakuvaromaani, erotukseksi tavanomaisista sarjakuvalehtitarinoista. Eisnerin kirjan saaman hyvän vastaanoton ansiosta Jalava uskaltautui julkaisemaan useita sarjakuvan merkkiteoksia, lähinnä eurooppalaisilta tekijöiltä. Näihin kuuluivat muun muassa Hugo Prattin "Corto Maltese" ja kaksi Jacques Tardin albumia, jotka perustuivat Leo Malet’n Nestor Burma -rikoskirjoihin. Jalavalta ilmestyi myös ensimmäisenä Suomessa albumin verran japanilaista sarjakuvaa, ensimmäinen osa Keiji Nakazawan "Hiroshiman poikaa" (1985).


title: Käännössarjakuva Suomessa

text: Ruotsalaisen Joakim Pirisen sarjakuvia julkaisivat vuosina 1986–1988 sarjakuvaseura Suuri Kurpitsa ja Jalava kolme albumillista. Jukka Heiskasen mukaan ”Pirisen irtonainen tyyli lienee vaikuttanut suomalaisen nuoremman polven sarjakuvantekijöihin enemmän kuin kenenkään muun yksittäisen piirtäjän.” Tammi aloitti Enki Bilalin albumien julkaisun Pierre Christinin käsikirjoittamalla teoksella "Metsästysretki". Otava julkaisi kahdeksan sveitsiläisen Deribin lastensarjakuva-albumia Yakari-intiaanipojasta. Semic aloitti 1980-luvun lopulla julkaista ranskalaisen kielialueen kaikenikäisille sopivia sarjakuvia albumeina. Näitä sarjoja olivat muun muassa Franquinin "Niilo Pielinen" sekä "Piko ja Fantasio" 1987 sekä Roger Leloup’n "Yoko Tsuno" 1988. Samoja sarjoja oli aikaisemmin nähty 1970-luvulla lehtijulkaisuissa. Amerikkalaisen Bill Wattersonin "Lassi ja Leevi" -strippisarjan kokoelmat alkoivat myös Semicin kustantamana samana vuonna. Myös pienemmät kustantamot julkaisivat satunnaisesti sarjakuvaa. Oulun sarjakuvaseura julkaisi 1984 Franquinin mustaa huumoria ja taidokasta mustavalkoista piirrosta sisältävän albumin "Mustat sivut".


title: Käännössarjakuva Suomessa

text: 1990-luvun taitteessa Jalavan rinnalle nousi laatusarjakuvan kustantajana Like-yhtiö, pitkälti kustannustoimittaja Kari Puikkosen linjan ansiosta. Like jatkoi Suomessa jo aiemmin nähdyn Robert Crumbin tuotannon julkaisua useassa albumissa. Jeff Smithin lapsille ja aikuisille piirtämän "Luupäät"-fantasiasarjan ensimmäinen osa ilmestyi 1994 ja viimeinen, yhdeksäs osa 2004. Like kokeili usean ranskalais-belgialaisen alueen tekijän julkaisua. Esimerkiksi Benoît Peetersin kirjoittamassa ja Francois Schuitenin piirtämässä "Kuumetta Urbicandessa" -albumissa (1991) on pääosassa kaupunkiympäristö. Sempén kepeitä pilakuvien ja sarjakuvien kokoelmia julkaisi aluksi Like, myöhemmin Tammi.